c: application/epub+zip

text:
Contenido
© 2014 Watch Tower Bible and Tract Society of Pennsylvania
PAGINA 3 • CANTICA: 33, 133
Bo Ta Mira “Esun Cu Ta Invisibel”?
PAGINA 8 • CANTICA: 81, 132
Ningun Hende No Por Sirbi Dos Doño
PAGINA 17 • CANTICA: 62, 106
No Perde Animo!—Jehova Lo Yuda Bo
PAGINA 22 • CANTICA: 22, 95
Bo Ta Contento Cu e Wowonan di Jehova Ta Riba Bo?
PAGINA 27 • CANTICA: 69, 120
▪ Imita e Fe di Moises
▪ Bo Ta Mira “Esun Cu Ta Invisibel”?
Pa medio di fe, Moises por a mira mas cu loke el a wak cu su wowonan literal. Den e articulonan aki nos lo mira con nos por tin e fe cu Moises tabatin y ‘sigui firme comosifuera nos ta mira Esun cu ta invisibel.’—Heb. 11:27.
▪ Ningun Hende No Por Sirbi Dos Doño
▪ No Perde Animo!—Jehova Lo Yuda Bo
Miyones di hende rond mundo ta bay biba afo pa busca trabou. Hopi ta bay laga nan casa y nan yiunan atras. E articulonan aki lo yuda nos compronde con Jehova kier pa nos mira nos responsabilidadnan di famia y con e ta yuda nos cumpli cu nan.
▪ Bo Ta Contento Cu e Wowonan di Jehova Ta Riba Bo?
Ora nos lesa cu ‘e wowonan di Jehova ta tur caminda’, algun di nos por pensa cu Dios ta wak nos solamente pa mira unda nos ta faya cu su leynan. E idea ey por hinca un miedo insaludabel den nos. (Prov. 15:3) Pero e articulo aki lo mustra nos cinco manera den cua nos por beneficia for di e echo cu Jehova ta observa nos.
13 Sirbishi di Tempo Completo A Trece Hopi Bendicion pa Mi
PORTADA: Na Istanbul, un ruman ta duna un barbero testimonio informal y ta ofrec’e e foyeto Bon Noticia
75.627.384
2.312
1.632
1 di cada 32.711 habitante ta testigo di Jehova
For di aña 2004 e cantidad di pionero regular na Turkia a aumenta cu 165%
“Pa medio di fe Moises, ora el a bira grandi, a nenga di ser yama yiu di e yiu muher di Farao.”—HEB. 11:24.
1, 2. (a) Ki decision Moises a tuma tempo cu e tabatin 40 aña di edad? (Wak e prome plachi.) (b) Dicon Moises a scoge pa biba como un esclavo?
MOISES tabata sa kico Egipto por a ofrec’e. E tabata pertenece na e cas real y tabata conoce e mansionnan di hende rico. El a ricibi instruccion den “tur e sabiduria di e Egipcionan”, cu probablemente a inclui arte, astronomia, matematica y otro ramonan di ciencia. (Echo. 7:22) E por a yega facilmente na rikesa, poder y privilegio cu un Egipcio comun y coriente no por a ni soña cu ne!
2 A pesar di esey, tempo cu Moises tabatin 40 aña di edad, el a tuma un decision cu lo mester a sorprende e famia real di Egipto cu a adopt’e. El a bira lomba pa tur e oportunidadnan cu Egipto a brind’e. Ta manera un Egipcio comun e kier a biba? No. El a prefera di biba como un esclavo! Dicon? Pasobra Moises tabatin fe. (Lesa Hebreonan 11:24-26.) Su fe a permitie mira mas aya di loke mundo tin di ofrece. Como un homber spiritual, Moises tabatin fe den Jehova, “Esun cu ta invisibel”, y den e cumplimento di Dios su promesanan.—Heb. 11:27.
3. Cua tres pregunta e articulo aki lo contesta?
3 Nos tambe mester wak mas aya di loke nos ta mira cu nos wowonan literal. Nos mester ta “e tipo di hende cu tin fe.” (Heb. 10:38, 39) Pa nos fortalece nos fe, laga nos analisa loke Hebreonan 11:24-26 ta bisa di Moises y purba di haya contesta pa e siguiente preguntanan: Con e fe di Moises a motiv’e pa rechasa deseonan carnal? Ora otro hende a rechas’e, con fe a yud’e balora su privilegio di sirbi Jehova? Y dicon Moises “tabatin su bista fiha riba e recompensa”?
4. Kico Moises a compronde tocante ‘e placernan di pica’?
4 Cu wowo di fe, Moises a mira cu e ‘placernan di pica’, esta, e supuesto bentahanan cu pica ta trece cu ne, ta pasahero. Kisas otro hende a rasona cu maske e Egipcionan tabata practica tur sorto di idolatria y spiritismo, toch nan nacion a crece y bira un potencia mundial, mientras cu e pueblo di Jehova tabata esclavo! Sinembargo, Moises tabata sa cu Dios por a trece un cambio den e situacion ey. Maske por a parce cu cos tabata bay bon pa esnan cu tabata biba pa placer, Moises tabatin fe cu hende malbado lo bay perdi. Pesey, e no a cay den e trampa di “gosa di e placernan pasahero di pica.”
5. Con nos por evita di cay den e trampa di “gosa di e placernan pasahero di pica”?
5 Con bo por evita di cay den e trampa di “gosa di e placernan pasahero di pica”? Wel, corda cu placer pecaminoso no ta cos cu ta dura. Cu wowo di fe, realisa cu “mundo ta pasa bay y tambe su deseonan.” (1 Juan 2:15-17) Medita riba kico lo para di pecadornan cu no arepenti. Nan ta manera riba vloer “cu ta slip”, y nan fin lo ta desastroso. (Sal. 73:18, 19) Ora bo sinti bo tenta pa comete pica, puntra bo mes: ‘Ki futuro mi kier?’
6. (a) Dicon Moises a nenga “di ser yama yiu di e yiu muher di Farao”? (b) Dicon bo ta kere cu Moises a tuma e decision corecto?
6 E fe cu Moises tabatin tambe a yud’e den e carera cu el a scoge. “Pa medio di fe Moises, ora el a bira grandi, a nenga di ser yama yiu di e yiu muher di Farao.” (Heb. 11:24) Moises no a rasona cu e lo por a sirbi Dios como parti di e famia real anto uza su rikesa y poder pa yuda su rumannan Israelita. Mas bien, Moises a stima Jehova asina tanto cu e tabata determina pa sirbie cu henter su curason y alma, y cu tur su forsa. (Deu. 6:5) Y su decision a scap’e di hopi sufrimento. Gran parti di e tesoronan di Egipto cu Moises a rechasa a bin cay den man di e Israelitanan mes, despues cu nan a plunder e Egipcionan! (Exo. 12:35, 36) Jehova a humilia Farao y a caba cu ne. (Sal. 136:15) En cambio, Moises si a keda na bida y Dios a uz’e pa guia y salba henter un nacion. Su bida tabatin un berdadero proposito.
7. (a) Segun Mateo 6:19-21, pakico nos mester wak mas aya di e futuro cercano? (b) Conta un experencia cu ta resalta e diferencia entre tesoro material y tesoro spiritual.
7 Si bo ta un hoben cu ta sirbi Jehova, con bo fe por yuda bo scoge loke bo ta bay haci cu bo bida? No tin nada malo pa pensa riba futuro. Pero laga e fe cu bo tin den Dios su promesanan motiva bo pa plania pa un futuro eterno y no un futuro cu ta pasahero. (Lesa Mateo 6:19-21.) Tuma por ehempel, Sophie, un bailarina talentoso di ballet. Gruponan di ballet rond Merca a ofrec’e beca y oportunidad unico pa forma un carera den nan grupo. El a admiti: “Mi a keda encanta cu otro hende tabata admira mi. Eigenlijk, mi a sinti cu mi tabata mihor cu mi pareunan. Pero mi no tabata feliz.” Despues Sophie a wak e video Hobennan Sa Puntra—Kico Lo Mi Haci cu Mi Bida? anto el a bisa: “Mi a realisa cu mundo a duna mi exito y admiracion di fanatico a cambio di mi devocion completo na Jehova. Mi a haci oracion di curason na dje, anto pone un punto final na mi carera di baile.” Kico Sophie ta pensa awor di su decision? El a bisa: “Mi no ta sinti falta di mi estilo di bida di antes. Awe, mi ta 100 porciento feliz. Mi ta traha pionero hunto cu mi esposo. Nos no tin fama, ni nos no tin mucho cos material. Pero nos tin Jehova, varios studiante di Bijbel y metanan spiritual. No ta duel mi niun tiki.”
8. Ki conseho biblico por yuda un hoben dicidi kico pa haci cu su bida?
8 Jehova sa kico ta mihor pa bo. Moises a puntra: “Kico SEÑOR bo Dios ta pidi di bo, si no ta pa teme SEÑOR bo Dios, pa cana den tur su camindanan y stim’e, y pa sirbi SEÑOR bo Dios cu henter bo curason y cu henter bo alma, y pa warda e mandamentonan di SEÑOR y su statutonan cu mi ta ordena bo awe pa bo mes bon?” (Deu. 10:12, 13) Si bo ta jong ainda, scoge un carera cu lo permiti bo stima Jehova y sirbie “cu henter bo curason y cu henter bo alma.” Bo por tin sigur cu esey lo ta “pa bo mes bon.”
9. Splica dicon lo tabata dificil pa Moises cumpli cu su mision.
9 Moises “a considera e deshonor cu el a sufri como Ungi como rikesa mas grandi cu e tesoronan di Egipto.” (Heb. 11:26) Aki Bijbel ta referi na Moises como e “Ungi”, den sentido cu Jehova a scoge e pa saca Israel for di Egipto. Moises tabata sa cu esaki lo tabata un mision dificil p’e, y cu hasta e lo a sufri e “deshonor” of rechaso di parti di otro hende. Un biaha caba un Israelita a puntr’e den forma di mofa: “Ta ken a haci bo prins of hues riba nos?” (Exo. 2:13, 14) Mas despues, Moises mes a puntra Jehova: “Con anto Farao lo scucha mi?” (Exo. 6:12) Pa Moises por a prepara su mes y soporta rechaso, el a papia cu Jehova di su miedo y preocupacionnan. Con Jehova a yuda Moises cumpli cu su mision?
10. Con Jehova a capacita Moises pa cumpli cu su mision?
10 Na prome luga, Jehova a duna Moises e garantia aki: “Lo mi ta cu bo.” (Exo. 3:12) Na di dos luga, Jehova a dun’e confianza door di splic’e un aspecto di e nificacion di su nomber: “Lo Mi Bira Loke Mi Kier Bira.”* (Exo. 3:14, NW) Na di tres luga, el a duna Moises poder pa haci milager, locual a demostra cu en berdad ta Dios a mand’e. (Exo. 4:2-5) Na di cuater luga, el a duna Moises un compañero y vocero, esta, Aaron, pa yud’e cumpli cu su mision. (Exo. 4:14-16) Na final di Moises su bida, e tabata asina convenci cu Dios ta capacita su sirbidornan pa cumpli cu cualkier asignacion cu E duna nan, cu e por a bisa su sucesor Josue: “SEÑOR ta esun cu ta bay bo dilanti, e lo ta cu bo. E lo no faya bo ni bandona bo. No tene miedo ni desmaya.”—Deu. 31:8.
11. Dicon Moises a balora su asignacion asina tanto?
11 Cu e apoyo di Jehova, Moises a balora su mision dificil y a consider’e “mas grandi cu e tesoronan di Egipto.” Na final di cuenta, e tarea di sirbi Farao no tabata nada na comparacion cu e asignacion di sirbi e Dios Haltisimo. Y kico ser un prins na Egipto tabata na comparacion cu ser e ungi di Jehova? Moises a haya un gran recompensa pa su bon actitud. E tabatin un relacion masha special cu Jehova, kende a dun’e “gran poder” pa dirigi e Israelitanan na e Tera Priminti.—Deu. 34:10-12.
12. Ki privilegionan Jehova a duna nos?
12 Nos tambe tin un asignacion. Pa medio di Hesus, Jehova a encarga nos cu un sirbishi, mescos cu el a haci cu apostel Pablo y otro cristiannan. (Lesa 1 Timoteo 1:12-14.) Nos tur tin e privilegio di predica e bon noticia. (Mat. 24:14; 28:19, 20) Algun ta den e sirbishi di tempo completo. Ruman hombernan maduro ta sirbi otronan den congregacion como sirbidor ministerial y anciano. Sinembargo, bo famianan cu no ta testigo di Jehova y otro hende por cuestiona e balor di e privilegionan aki of hasta critica bo pa e sacrificionan cu bo ta haci. (Mat. 10:34-37) Si nan logra desanima bo, lo bo por cuminsa puntra bo mes si ta bale la pena pa haci tanto esfuerso asina of si di berdad lo bo por cumpli cu bo asignacion. Si esey pasa cu bo, con fe por yuda bo persevera?
13. Con Jehova ta capacita nos pa cumpli cu e asignacionnan cu e ta duna nos?
13 Cu fe, roga Jehova pa su sosten. Cont’e di bo miedo y di bo preocupacionnan. Al fin y al cabo, ta Jehova ta esun cu a duna bo un asignacion y e lo yuda bo cumpli cu ne. Con e ta haci esey? Den e mesun manera cu el a yuda Moises. Na prome luga, e ta garantisa bo: “Lo mi fortalece bo, si, lo mi yuda bo, si, lo mi sostene bo cu mi man drechi di husticia.” (Isa. 41:10) Na di dos luga, e ta recorda bo cu su promesanan ta confiabel: “Di berdad mi a papia; di berdad lo mi cumpli cu ne. Mi a plania esaki, siguramente lo mi hacie.” (Isa. 46:11) Na di tres luga, e ta duna bo e “poder cu ta surpasa esun di hende” pa bo cumpli cu bo asignacion. (2 Cor. 4:7) Y na di cuater luga, pa yuda bo persevera den bo asignacion, nos Tata amoroso ta duna bo un hermandad mundial di hende cu ta ador’e y cu ta “sigui anima otro y fortalece otro.” (1 Tes. 5:11) Segun cu Jehova ta capacita bo pa bo cumpli cu bo asignacionnan, bo fe den dje lo crece y lo bo compronde cu bo privilegionan den su sirbishi ta tesoronan mas valioso cu cualkier tesoro di e mundo aki.
14. Dicon Moises tabata sigur cu e lo a haya un recompensa?
14 Moises “tabatin su bista fiha riba e recompensa.” (Heb. 11:26) Aunke su conocemento di futuro tabata limita, el a laga loke e tabata sa di futuro gui’e den su decisionnan. Mescos cu su antepasado Abraham, e tabata sigur cu Jehova por resucita morto. (Luc. 20:37, 38; Heb. 11:17-19) E speransa di ricibi bendicion den futuro a yuda Moises pa e no mira e 40 añanan cu el a pasa como fugitivo y e 40 añanan cu el a pasa den desierto como perdemento di tempo. Maske e no tabata sa en detaye con e promesanan di Dios lo a cumpli, cu wowo di fe e por a mira e recompensa.
15, 16. (a) Dicon nos tin cu enfoca riba nos recompensa? (b) Ki bendicion bou di e Reino di Dios bo ta anhela pa ricibi?
15 Y kico di abo? Bo ta ‘fiha bo bista riba bo recompensa’? Mescos cu Moises, ainda nos no sa exactamente con e promesanan di Dios lo cumpli. Por ehempel, nos “no sa ki ora [ta] e tempo stipula” pa e tribulacion grandi dal aden. (Mar. 13:32, 33) Sinembargo, nos sa hopi mas cu Moises tocante e futuro Paradijs. Aunke nos no tin tur e detayenan, e promesanan di Dios tocante con bida lo ta bou di e Reino di Dios ta suficiente pa nos ‘fiha nos bista riba e recompensa.’ E echo cu nos tin un imagen mental cla di e mundo nobo lo motiva nos pa busca e Reino ey prome. Dicon? Pensa riba esaki: Lo bo cumpra un cas si bo no sa casi nada di dje? Claro cu no! Mescos tambe, nos lo no dedica nos bida pa core tras di un speransa cu no ta real pa nos. Nos fe mester yuda nos haya un bista cla di con bida bou di gobernacion di e Reino lo ta.
16 Pa bo por haya un imagen mas cla ainda di e Reino di Dios, ‘fiha bo bista’ riba bo bida den Paradijs. Uza bo imaginacion. Por ehempel, ora bo ta studia e bida di personahenan biblico cu a biba prome cu Cristo, pensa kico lo bo por puntra nan ora cu nan resucita. Imagina bo kico nan lo por puntra bo tocante bo bida durante e ultimo dianan. Purba visualisa con emociona lo bo ta ora bo topa bo antepasadonan di hopi siglo pasa y con lo bo siña nan tocante tur loke Dios a haci pa nan. Imagina bo con fascina lo bo keda segun cu bo ta siña tocante hopi bestia salbahe door di observa nan den un ambiente pacifico. Medita riba con lo bo haya un relacion mas intimo cu Jehova segun cu bo ta alcansa perfeccion.
17. Con un bista cla di nos futuro recompensa ta yuda nos awe?
17 Un bista cla di nos recompensa ta yuda nos pa sigui padilanti, pa mantene nos goso y pa tuma decisionnan cu mira riba nos futuro eterno. Pablo a bisa: “Si nos ta spera riba loke nos no ta mira, nos ta sigui warda ansiosamente riba dje cu perseverancia.” (Rom. 8:25) E palabranan aki ta dirigi na e unginan, pero en principio nan ta aplica na tur cristian cu tin e speransa di biba pa semper. Aunke nos no a ricibi nos “recompensa” ainda, nos fe ta asina fuerte cu nos ta sigui warda cu pasenshi riba e premio di bida eterno. Mescos cu Moises, nos no ta mira e añanan cu nos tin ta sirbi Jehova como tempo perdi. Mas bien, nos ta convenci di cu “e cosnan cu hende ta mira ta temporal, ma e cosnan cu hende no ta mira ta eterno.”—Lesa 2 Corintionan 4:16-18.
18, 19. (a) Pakico nos tin cu lucha pa mantene nos fe fuerte? (b) Kico nos lo analisa den e siguiente articulo?
18 Fe ta permiti nos mira “evidencia convencente di realidadnan cu [hende] no ta mira.” (Heb. 11:1; nota) Un hende cu ta bay tras di e cosnan di mundo no ta balora e oportunidad di por sirbi Jehova. Pa un persona asina, tesoronan spiritual “ta bobedad.” (1 Cor. 2:14) Nos, sinembargo, ta spera di disfruta di bida eterno y presencia e resureccion, cosnan cu mundo no ta mira. Mescos cu e filosofonan di e tempo di Pablo cu a bisa cu e ta ‘papia coy loco’ y cu e no sa nada, awe mayoria di hende ta pensa cu e speransa cu nos ta predica ta puro fantasia.—Echo. 17:18.
19 Pa motibo cu nos ta biba den un mundo sin fe, nos tin cu lucha pa mantene nos fe fuerte. Roga Jehova pa “bo fe no debilita.” (Luc. 22:32) Mescos cu Moises, no cera wowo pa e consecuencianan di pica. Di otro banda, pensa riba e gran privilegio cu bo tin di sirbi Jehova y riba e speransa di biba pa semper. Pero, tin algo mas cu nos por siña for di e fe di Moises? Claro cu si. Den e siguiente articulo, nos lo analisa con su fe a yud’e mira “Esun cu ta invisibel.”—Heb. 11:27.
^ par. 10 Un experto riba tereno di Bijbel a bisa di Exodo 3:14: “Nada no por strob’e di cumpli cu su boluntad ... E nomber aki [Jehova] mester a bira e bastion of fortaleza di Israel, un fuente inagotabel di speransa y consuelo.”
“El a sigui firme comosifuera el a mira Esun cu ta invisibel.”—HEB. 11:27.
1, 2. (a) Splica pakico por a parce cu Moises tabata den peliger. (Wak e prome plachi.) (b) Dicon Moises no tabatin miedo di e rabia di e rey?
FARAO tabata un gobernante poderoso, y e Egipcionan tabata mir’e como un dios. Den nan bista, el ‘a surpasa tur otro criatura riba tera den sabiduria y poder’, segun e buki Tempo Cu Egipto Tabata Goberna Oriente (When Egypt Ruled the East). Pa hinca miedo den su subditonan, Farao tabata bisti un corona cu e figura di un cobra cla pa ataca—un advertencia di cu enemigo di rey lo a keda elimina mesora. Imagina bo anto con Moises lo a sinti su mes ora Jehova a bis’e: “Lo mi manda bo cerca Farao pa bo saca mi pueblo, e yiunan di Israel, for di Egipto.”—Exo. 3:10.
2 Moises a bay Egipto, el a duna Farao e mensahe di Dios y, manera tabata di spera, Farao a haya rabia riba dje. Despues cu nuebe plaga a asota e pais, Farao a spierta Moises: “Percura pa bo no mira mi cara mas, pasobra e dia cu bo mira mi cara, lo bo muri!” (Exo. 10:28) Prome cu Moises a bay for di su dilanti, el a profetisa cu e prome yiu homber di e rey lo a muri. (Exo. 11:4-8) Finalmente, Moises a instrui tur famia Israelita pa mata un cabrito of un carne—un animal cu tabata sagrado pa e dios Egipcio Ra—y sprengo e sanger riba nan kozijnnan. (Exo. 12:5-7) Con Farao lo a reacciona? Moises no tabatin miedo. Dicon no? Cu fe, el a obedece Jehova, “[sin] miedo di e rabia di e rey, ya cu el a sigui firme, comosifuera el a mira Esun cu ta invisibel.”—Lesa Hebreonan 11:27, 28.
3. Kico nos lo analisa tocante e fe cu Moises tabatin den “Esun cu ta invisibel”?
3 Bo fe ta asina fuerte cu ta comosifuera bo ta “mira Dios”? (Mat. 5:8) Pa nos haci nos vision spiritual mas skerpi pa nos por mira “Esun cu ta invisibel”, laga nos wak e ehempel di Moises atrobe. Con su fe den Jehova a proteh’e for di miedo di hende? Con el a demostra fe den e promesanan di Dios? Y con e echo cu Moises por a mira “Esun cu ta invisibel” a fortalece e y su pueblo ora nan tabata den peliger?
4. For di un punto di bista humano, Moises por a para banda di Farao?
4 For di un punto di bista humano, Moises no por a para banda di Farao. E bida, bienestar y futuro di Moises a parce di ta den man di Farao. Moises mes a puntra Jehova: ‘Ta ken mi ta pa mi bay cerca Farao y saca e yiunan di Israel for di Egipto?’ (Exo. 3:11) Un 40 aña prome Moises a huy for di Egipto. E lo a puntra su mes: ‘Ta sabi pa mi bay Egipto bek y core e riesgo di pone e rey rabia?’
5, 6. Kico a yuda Moises pa teme Jehova en bes di Farao?
5 Prome cu Moises a bolbe Egipto, Dios a siñ’e un principio importante, e principio cu e mesun Moises aki a registra despues den e buki di Job: “E temor di SEÑOR, ta esey ta sabiduria.” (Job 28:28) Pa yuda Moises haya e temor aki y actua sabi, Jehova a lag’e mira un contraste grandi entre hende y e mes, e Dios Todopoderoso. El a puntr’e: “Ta ken a traha boca di hende? Ta ken a traha e mudo, of e sordo, of esun cu ta mira of e ciego? No ta ami?”—Exo. 4:11.
6 Kico tabata e les? Moises no tabatin nodo di tin miedo. Ta Jehova a mand’e, y e lo a duna Moises loke sea e tabatin mester pa e hiba e mensahe di Dios pa Farao. Ademas, Farao no por a para banda di Jehova. Al fin al cabo, no tabata prome biaha cu sirbidornan di Dios a haya nan den peliger na Egipto. Kisas Moises a medita riba e manera cu Jehova a proteha Abraham, Jozef y hasta Moises mes durante e reinado di e Faraonan anterior. (Gen. 12:17-19; 41:14, 39-41; Exo. 1:22–2:10) Cu fe den Jehova, “Esun cu ta invisibel”, y cu curashi Moises a presenta dilanti di Farao y a papia tur loke Jehova a mand’e papia.
7. Con fe den Jehova a proteha un ruman muher?
7 Mescos tambe, fe den Jehova a proteha un ruman muher cu yama Ella pa no laga miedo di hende domin’e. Na 1949, autoridadnan policial (KGB) di Estonia a arest’e, nan a kit’e sunu y e polisnan hoben a keda wak e. El a bisa: “Mi a sinti mi humilia, pero mi a resa na Jehova y esey a duna mi un paz y trankilidad mental.” Despues nan a cera Ella den cachot pa tres dia. El a conta: “E polisnan a grita mi: ‘Nos lo percura pa niun hende corda e nomber Jehova na Estonia! Abo ta bay un campamento di trabou forsa y e otronan ta bay Siberia!’ Anto den forma di mofa, nan a puntr’e: ‘Unda bo Jehova ta?’” Ella a haya miedo di hende, of el a confia den Jehova? Ora nan a interog’e, el a bisa nan sin miedo: “Mi a pensa hopi riba e asunto aki, y mi ta prefera di biba den prizon y mantene mi relacion cu Dios intacto en bes di sali liber y perde su aprobacion.” Pa Ella, Jehova tabata mes real cu e hombernan cu tabata para su dilanti. Pa medio di su fe, el a mantene su integridad.
8, 9. (a) Kico ta e remedi contra miedo di hende? (b) Si bo ta sinti cu bo tin miedo di hende, riba ken bo mester fiha bo atencion?
8 Fe den Jehova lo yuda bo vence cualkier miedo cu bo por tin. Si autoridadnan purba di stop bo di adora Dios, por parce cu bo bida, bienestar y futuro ta den man di e personanan aki. Lo bo por hasta puntra bo mes si ta sabi pa sigui sirbi Jehova y pone autoridadnan rabia. Ma corda esaki: E remedi contra miedo di hende ta fe den Dios. (Lesa Proverbionan 29:25.) Jehova ta puntra bo: “Con bo por tin miedo anto di hende cu tin cu muri toch, hende cu bida pasahero manera yerba?”—Isa. 51:12, 13, BPK.
9 Fiha bo atencion riba bo Tata todopoderoso. E ta mira ken ta sufri na man di gobernantenan inhusto; e ta sinti pa hende asina y ta yuda nan. (Exo. 3:7-10) Hasta si bo tin cu defende bo fe dilanti di oficialnan di rango halto, ‘no bira ansha tocante con pa papia of kico pa bisa, pasobra e momento ey lo bo haya sa kico pa bisa.’ (Mat. 10:18-20) Niun gobernante ni oficial di gobierno no por para banda di Jehova. Si bo fortalece bo fe awor, lo bo bin mira Jehova como un Persona real cu ta ansioso pa yuda bo.
10. (a) Ki instruccion Jehova a duna e Israelitanan den e luna di nisan di aña 1513 prome cu Cristo? (b) Dicon Moises a obedece e instruccionnan di Dios?
10 Den e luna di nisan di aña 1513 prome cu Cristo, Jehova a bisa Moises y Aaron pa duna e Israelitanan e instruccion un poco straño aki: Scoge un chubato di carne of di cabrito sano, mat’e y sprengo su sanger riba kozijn di boso portanan di cas. (Exo. 12:3-7) Con Moises a reacciona? Mas despues, apostel Pablo a skirbi di dje: “Pa medio di fe el a celebra e Pasco y a sprengo sanger riba e kozijnnan di porta, pa e destructor no haci daño na nan yiu mayo.” (Heb. 11:28) Moises tabata sa cu Jehova ta cumpli cu su promesanan y cu e lo mata tur e yiu hombernan mayo di Egipto.
11. Dicon Moises a spierta e otro Israelitanan?
11 Aparentemente e yiu hombernan di Moises mes tabata na Madian, leu for di “e destructor.”* (Exo. 18:1-6) Pero el a obedece Dios y a instrui otro famianan Israelita pa nan por a scapa nan yiu hombernan mayo. Bida tabata den wega, y Moises tabata stima su prohimo. Bijbel ta bisa cu “e ora ey Moises a manda yama tur e ancianonan di Israel y a bisa nan: ... ‘Mata e lamchi di Pasco.’”—Exo. 12:21.
12. Jehova a instrui nos pa proclama ki mensahe importante?
12 Bou di direccion di angel, e pueblo di Jehova ta proclama un mensahe importante: “Teme Dios y dun’e gloria, pasobra e ora di su huicio a yega! Pesey, adora Esun cu a traha cielo, tera, lama y fuentenan di awa.” (Rev. 14:7) Awor ta tempo pa declara e mensahe ey. Nos tin cu spierta nos prohimo pa sali for di Babilonia e Grandi, pa nan no “ricibi parti di su plaganan.” (Rev. 18:4) E cristiannan ungi, cu yudansa di e ‘otro carnenan’, ta roga hende cu ta aleha for di Dios pa “reconcilia” cu ne.—Juan 10:16; 2 Cor. 5:20.
13. Kico lo duna nos mas deseo pa predica e bon noticia?
13 Nos ta convenci cu “e ora di huicio” en berdad a yega. Nos tin fe tambe cu Jehova no a exagera e urgencia di nos trabou di predica y di haci discipel. Den un vision, apostel Juan “a mira cuater angel para na e cuater skinanan di tera, cu e cuater bientonan di tera duro teni.” (Rev. 7:1) Cu wowo di fe, bo ta mira e angelnan ey cla pa los e bientonan destructivo di e tribulacion grandi riba e mundo aki? Si bo ta mira nan, lo bo sinti bo impulsa pa predica e bon noticia cu conviccion.
14. Kico ta motiva nos pa ‘spierta e malbado pa e laga su mal caminda’?
14 Cristiannan berdadero ya caba tin un amistad cu Jehova y e speransa di biba pa semper. Sinembargo, nos ta reconoce cu nos tin e responsabilidad pa ‘spierta e malbado pa e laga su mal caminda pa e biba.’ (Lesa Ezekiel 3:17-19.) Naturalmente, nos no ta predica simplemente pa evita culpa di sanger. Nos ta stima Jehova, y nos ta stima nos prohimo. Den Hesus su comparacion di e bon Samaritano, el a ilustra kico realmente ta nifica amor y misericordia. Nos por puntra nos mes: ‘Mescos cu e Samaritano, mi tin “duele” di e hendenan, y esey ta motiva mi pa duna nan testimonio?’ Nos lo no kier bula pipa manera e sacerdote y e levita den e comparacion, na moda di papia, ‘crusa pasa bay’ otro banda di caminda. (Luc. 10:25-37) Fe den e promesanan di Dios y amor pa prohimo lo motiva nos pa participa activamente den e trabou di predica prome cu ta mucho laat.
15. Dicon e Israelitanan a sinti cu nan a cay den un trampa?
15 Moises su fe den “Esun cu ta invisibel” a yud’e ora cu e Israelitanan tabata den peliger despues cu nan a bandona Egipto. Bijbel ta bisa: “E yiunan di Israel a hisa cara wak, y mira, e Egipcionan tabata marcha bin nan tras, y nan a spanta masha, y e yiunan di Israel a sclama na SEÑOR.” (Exo. 14:10-12) Realmente, e situacion aki no mester a sorprende nan. Di con no? Pasobra Jehova a profetisa: “Lo mi haci Farao su curason duro, y e lo persigui nan; y ami lo wordo honra a traves di Farao y henter su ehercito, y e Egipcionan lo sa cu ta ami ta SEÑOR.” (Exo. 14:4) No obstante, e Israelitanan tabata mira solamente loke nan por a wak cu nan wowo literal: Lama Cora cu a blokia e caminda nan dilanti, Farao su garoshinan di guera rapido biniendo nan tras y un wardador di carne di 80 aña cu mester a guia nan! Nan a sinti cu nan a cay den un trampa.
16. Con fe a fortalece Moises na Lama Cora?
16 Pero Moises no tabatin miedo. Dicon no? Pasobra cu wowo di fe el a mira algo mucho mas poderoso cu un lama of un ehercito. E por a “mira e salbacion di SEÑOR”, y e tabata sa cu Jehova lo a bringa pa e Israelitanan. (Lesa Exodo 14:13, 14.) Y su fe a motiva e pueblo di Dios. Bijbel ta bisa: “Pa medio di fe nan a pasa door di Lama Cora comosifuera riba tera seco, pero ora e Egipcionan a purba di haci mescos, lama a traga nan.” (Heb. 11:29) Despues di esey, “e pueblo a [cuminsa] teme SEÑOR, y nan a kere den SEÑOR y den su sirbidor Moises.”—Exo. 14:31.
17. Den futuro, ki suceso lo pone nos fe na prueba?
17 Pronto, nos bida tambe lo parce di ta den peliger. Na e culminacion di e tribulacion grandi, e gobiernonan di e mundo aki lo destrui e organisacionnan religioso cu tabata mucho mas poderoso cu esun di nos. (Rev. 17:16) Den un profecia, Jehova ta describi nos condicion vulnerabel como un luga di biba sin proteccion, cu no tin ‘muraya, ni grendel ni porta.’ (Eze. 38:10-12, 14-16) For di un punto di bista humano, nos lo no tin scapatorio. Con lo bo reacciona?
18. Dicon nos no tin nodo di tin miedo durante e tribulacion grandi?
18 Nos no tin nodo di tin miedo. Dicon no? Pasobra Jehova a profetisa cu su pueblo lo ser ataca, pero tambe cu e lo proteha nan. El a bisa: “‘Lo sosode riba e dia ey, ora Gog bin contra tera di Israel’, SEÑOR Dios ta declara, ‘cu mi furia lo subi den mi nanishi.’ Y den mi celo y e ardor di mi furia, mi ta declara.’” (Eze. 38:18-23) E ora ey Jehova lo destrui tur esnan cu kier haci su pueblo daño. Si bo tin fe cu Jehova lo proteha bo durante su “dia grandi y temibel”, lo bo por ‘mira e salbacion di Jehova’ y mantene bo integridad.—Joel 2:31, 32.
19. (a) Con intimo e amistad entre Jehova y Moises tabata? (b) Si bo obedec’e Jehova den tur bo camindanan, ki bendicion lo bo ricibi?
19 Prepara awor pa e sucesonan emocionante ey door di sigui para firme comosifuera bo ta mira “Esun cu ta invisibel”! Fortalece bo amistad cu Jehova Dios mediante estudio regular y oracion. Moises tabatin un amistad intimo cu Jehova, kende a uz’e di un manera asina poderoso cu Bijbel ta bisa cu Jehova tabata conoce Moises “cara-cara.” (Deu. 34:10) Moises tabata un profeta extraordinario. Si bo tin fe, bo tambe por tin un amistad intimo cu Jehova; comosifuera bo por mir’e realmente. Si bo ta obedec’e “den tur bo camindanan”, manera e Palabra di Dios ta anima bo pa haci, “e lo dirigi bo bereanan.”—Prov. 3:6.
^ par. 11 Tur cos ta indica cu Jehova a manda angel pa ehecuta su huicio contra e Egipcionan.—Sal. 78:49-51.
STORIA DI BIDA
Ora mi pensa bek riba mi 65 añanan den sirbishi di tempo completo, di berdad mi por bisa cu mi bida tabata yen di dianan feliz. Esey no kiermen cu nunca mi no tabata tristo of desanima. (Sal. 34:12; 94:19) Pero por lo general, mi a haya hopi bendicion y satisfaccion den mi bida!
DIA 7 di september 1950, mi a bira parti di e famia di Betel na Brooklyn. E tempo ey, e famia di Betel tabata consisti di 355 ruman homber y muher di varios nacionalidad entre 19 pa 80 aña di edad. Hopi di nan tabata ungi.
E hende cu a siña mi sirbi nos “Dios feliz” tabata mi mama. (1 Tim. 1:11) El a cuminsa sirbi Jehova tempo mi tabata chikito. Dia 1 di juli 1939, mi a batisa cu dies aña di edad na un asamblea di zona (awor asamblea di circuito) na Columbus, Nebraska, Merca. Mas o menos 100 ruman a reuni den un edificio cu nan a huur pa scucha grabacion di un discurso di Ruman Joseph Rutherford, cu e tema “Fascismo of Libertad.” Durante e discurso, un multitud di hende a rondona e sala chikito cu nos tabata reuni aden. Nan a forsa drenta, para nos reunion, anto core cu nos for di stad. Pero nos a reuni na un boerderij di un ruman no masha leu for di stad y a scucha resto di e programa. Bo por compronde anto dicon mi no por lubida e dia cu mi a batisa?
Mi mama a haci hopi esfuerso pa lanta mi den e berdad. Aunke mi tata tabata un bon homber y un bon cabes di famia, e no tabatin mucho interes den religion of den mi bienestar spiritual. Mi mama, hunto cu e otro rumannan di e congregacion di Omaha, a duna mi e animacion cu mi tabatin mester.
Tempo cu mi tabata cerca di caba scol secundario, mi mester a dicidi kico mi ta bay haci cu mi bida. Tur vakantie grandi di scol mi tabata sirbi como pionero di vakantie (awor pionero auxiliar) hunto cu otro hobennan di mi edad.
John Chimiklis y Ted Jaracz, dos ruman homber jong y soltero cu e tempo ey a caba di gradua for di e di shete klas di Galaad, a ser asigna pa sirbi como superintendente biahero den nos area. Ora mi a tende cu nan tabatin apenas 20 y pico aña, mi a keda babuca. Mi mes tabatin 18 aña e tempo ey y tabata cerca di caba scol secundario. Ainda mi ta corda dia cu ruman Chimiklis a puntra mi kico mi ta bay haci cu mi bida. Ora mi a cont’e, el a anima mi: “Si, drenta den e sirbishi di tempo completo mesora. Bo no sa nunca unda esey por hiba bo.” E conseho ey y tambe e ehempel di e dos rumannan ey a impresiona mi profundamente. Pues, despues cu mi a caba scol, mi a cuminsa traha pionero na 1948.
Na juli 1950, ami cu mi mayornan a bay New York pa asisti na e congreso internacional na Yankee Stadium. Na e congreso, mi a asisti na e reunion pa rumannan interesa pa sirbi na Betel. Mi a manda un aplicacion pa expresa mi deseo pa sirbi eynan.
Aunke mi tata no tabata contra pa mi traha pionero y biba na cas, e tabata kier pa mi paga maske ta algo pa mi alohamento y cuminda. Wel, riba un dia na cuminsamento di augustus, mi tabata saliendo pa bay busca trabou, pero mi a pasa wak den brievenbus prome. Mi a haya un carta for di Brooklyn, firma pa Nathan H. Knorr, cu a bisa: “Nos a ricibi bo aplicacion pa Betel. Mi a compronde cu bo ta dispuesto pa keda na Betel pa resto di bo bida. Pesey mi kier pa bo bin Betel na Columbia Heights 124, na Brooklyn, New York, dia 7 di september 1950.”
Ora mi tata a yega cas for di trabou e dia ey, mi a bis’e cu mi a haya trabou. E di: “Hopi bon. Unda bo a haya trabou?” Mi a contest’e: “Na Betel na Brooklyn. Nan ta paga mi dies dollar pa luna.” Esey si a shock mi tata un tiki, pero el a bisa mi cu si ta esey mi kier haci, e ora ey mi mester dal bay. No mucho tempo despues, na un congreso na Yankee Stadium na 1953, mi tata a batisa!
Mi tabata contento cu mi compañero pionero, Alfred Nussrallah, tambe a haya invitacion pa sirbi na Betel. Pues, nos a bay hunto. Despues el a casa, anto e cu su casa, Joan, a bay Galaad. Mas despues nan a sirbi como misionero na Libano, y djey nan a bin Merca bek pa sirbi como superintendente biahero.
Mi prome asignacion na Betel tabata pa cose buki na otro den e departamento di encuaderna buki. E prome publicacion cu mi a traha ariba tabata e buki Kico Religion A Haci pa Humanidad? Despues di ocho luna den e departamento ey, nan a asigna mi pa traha den e Departamento di Sirbishi, bou di direccion di Ruman Thomas J. Sullivan. Tabata un placer pa traha hunto cu ne y beneficia di e sabiduria y discernimento spiritual cu el a haya a traves di añanan den e organisacion.
Despues cu mi a sirbi den e Departamento di Sirbishi pa casi tres aña, Max Larson, e superintendente di e fabrica, a bisa mi cu Ruman Knorr kier a papia cu mi. Mi a puntra mi mes ta kico mi a haci robes. Pero ora ruman Knorr a bisa mi cu ta gewoon e kier a sa si mi tabatin pensa di bay for di Betel den futuro cercano, mi a haya un alivio. E tabatin mester di un ruman pa traha den su oficina temporalmente, y e kier a wak si mi por a cumpli cu e asignacion ey. Mi a contest’e cu mi no tabatin plan di bay for di Betel. Como resultado, mi tabatin e privilegio di traha den su oficina pa 20 aña largo.
Hopi biaha mi a yega di bisa cu nunca lo mi no por a paga pa e educacion cu mi a haya trahando hunto cu ruman Sullivan y ruman Knorr, y tambe cu otro rumannan na Betel, manera Milton Henschel, Klaus Jensen, Max Larson, Hugo Riemer y Grant Suiter.*
E rumannan cu mi a traha hunto cu ne tabata bon organisa pa cumpli cu nan trabou den e organisacion. Ruman Knorr tabata un trahador incansabel cu tabata kier pa e actividadnan di Reino progresa mas tanto posibel. E rumannan cu tabata traha den su oficina tabata haya cu nan por a acerc’e facilmente. Hasta si nos tabatin un punto di bista diferente tocante un asunto, nos por a expresa nos mes libremente sin miedo di perde su confianza.
Un biaha, ruman Knorr a papia cu mi tocante e importancia di atende loke nos por yama cosnan insignificante. Por ehempel, el a conta mi cu tempo e tabata superintendente di e fabrica, Ruman Rutherford tabata yam’e na telefon y bis’e: “Ruman Knorr, ora bo sali for di fabrica pa bin come merdia, trece un par di gum pa mi. Pone nan riba mi lessenaar.” Ruman Knorr a conta cu e prome cos cu e tabata haci ta, bay den mangasina, coy e gumnan, anto hinca nan den su saco. Merdia e tabata hiba nan na Ruman Rutherford su oficina. Tabata algo hopi chikito, pero e tabata util pa Ruman Rutherford. Despues Ruman Knorr a bisa mi: “Mi gusta tin potlood cu punta skerpi riba mi lessenaar. Bo por wak pa tur mainta nan ta gesleip?” Pues, pa hopi aña mi tabata percura pa sleip Ruman Knorr su potloodnan.
Hopi biaha ruman Knorr tabata menciona e importancia di scucha bon ora e pidi nos pa cumpli cu un cierto tarea. Un biaha, el a duna mi instruccion detaya con mi mester a trata un asunto, pero mi no a scuch’e bon. Como resultado, su cara a keda na berguensa pa mi motibo. Mi a sinti mi hopi malo, y mi a skirbi un carta pa bis’e cu ta duel mi masha hopi mes loke mi a haci y cu ta mihor nan manda mi un otro departamento. Mas laat riba e mainta ey, Ruman Knorr a bin cerca mi. El a bisa mi: “Robert, mi a haya bo carta. Bo a haci un fout. Mi a papia cu bo tocante dje, y mi tin sigur cu lo bo ta mas cauteloso den futuro. Laga nos sigui cu nos trabou awor.” Mi a keda hopi agradecido pa e manera bondadoso cu el a trata e asunto.
Despues di a sirbi ocho aña na Betel, mi unico meta tabata di sigui sirbi eynan. Pero esey a cambia. Na 1958, mi a asisti na e congreso internacional na Yankee Stadium y na Polo Grounds. Eynan mi a topa Lorraine Brookes. Mi a yega di cera conoci cu ne na 1955 tempo cu e tabata traha pionero na Montreal, Canada. Mi a keda impresiona cu su actitud pa cu sirbishi di tempo completo y su disposicion pa sirbi unda cu Jehova su organisacion mand’e. Lorraine su meta tabata pa bay e Scol di Galaad. Na 1956, cu 22 aña di edad, el a asisti na e di 27 klas. Despues cu el a gradua, nan a mand’e bay sirbi como misionero na Brazil. Ami cu Lorraine a renoba nos amistad na 1958, mi a pidie casa cu mi y el a acepta. Nos a plania pa casa e siguiente aña cu e speransa pa sirbi hunto como misionero.
Ora mi a conta Ruman Knorr di mi plannan, el a conseha nos pa warda tres aña, casa y despues sirbi na Betel na Brooklyn. E tempo ey, si un pareha kier a keda na Betel despues cu nan casa, un di nan mester a sirbi na Betel pa dies aña of mas y e otro pa por lo menos tres aña. Pues, Lorraine a bay eens pa sirbi dos aña na Betel na Brazil y un aña na Betel na Brooklyn prome cu nos a casa.
Durante e prome dos añanan di nos namoramento, ta carta so nos por a manda pa otro. Tabata mucho caro pa yama na telefon y no tabatin e-mail e tempo ey! Ora nos a casa dia 16 di september 1961, nos tabatin e honor di scucha Ruman Knorr duna nos discurso di casamento. Ta berdad cu e añanan cu nos mester a warda a parce largo. Pero awor, ora nos wak bek yen di goso y satisfaccion despues di mas cu 50 aña casa, tabata bale la pena warda!
Na 1964, mi a haya e privilegio di bishita otro pais como superintendente di zona. E tempo ey e esposanan no tabata compaña nan esposo. Na 1977 nan a cambia esey, y e esposanan a cuminsa biaha hunto cu nan esposo. E aña ey ami cu Lorraine a compaña Grant cu Edith Suiter pa bishita e sucursalnan na Alemania, Austria, Grecia, Chipre, Turkia y Israel. Na tur, mi a bishita un 70 pais rond mundo.
Na 1980, riba un di e biahenan ey, nos a bishita Brazil. Nos mester a pasa e stad di Belém, situa riba equator, caminda Lorraine a sirbi tempo cu e tabata misionero. Tambe nos a bay Manaus pa bishita e rumannan eynan. Na un discurso cu mi a duna den un stadion, nos a ripara cu un grupo di ruman a bay sinta banda di otro sin cu e ruman muhernan a sunchi otro na cara y sin cu e ruman hombernan a duna otro man, manera e rumannan di Brazil tin custumber di haci. Pakico no?
A resulta cu nan tabata rumannan di un colonia di leproso cu ta keda den e selva di Amazona. Pa no contagia otro hende, nan a evita contacto directo cu otro personanan cu a asisti na e reunion. Sin embargo, e rumannan stima aki a conmove nos curason, y hamas nos lo lubida e goso cu tabatin riba nan cara! Ta manera Isaias a skirbi: “Mi sirbidornan lo dal grito di goso cu un curason contento.”—Isa. 65:14.
Semper ami cu Lorraine ta pensa riba e mas cu seis decada cu nos tin ta sirbi Jehova. Nos ta masha contento cu e bendicionnan cu nos a ricibi door cu nos a laga Jehova guia nos pa medio di su organisacion. Aunke awor mi no por biaha rond mundo mas manera antes, mi por traha hunto cu e Comite di Coordinador y e Comite di Sirbishi, y asina sirbi como ayudante pa e Cuerpo Gobernante. Mi ta masha agradecido pa e privilegio cu mi tin di por yuda sostene e hermandad mundial di e manera aki. Nos ta keda asombra ora nos mira e cantidad di hoben, homber y muher, cu ta drenta den sirbishi di tempo completo. Nan tin e mesun actitud cu Isaias, kende a bisa: “At’ami aki! Manda ami!” (Isa. 6:8) E multitud di rumannan ey ta confirma loke e superintendente di circuito a bisa mi hopi aña pasa: “Drenta den e sirbishi di tempo completo mesora. Bo no sa nunca unda esey por hiba bo.”
^ par. 20 Pa e historia di bida di algun di e rumannan aki, wak e siguiente edicionnan di La Atalaya: 1 di januari 1966 (Thomas J. Sullivan), 1 di april 1970 (Klaus Jensen), 1 di september 1989 (Max Larson), 1 di februari 1965 (Hugo Riemer) y 15 di januari 1984 (Grant Suiter).
“Ningun hende no por ta esclavo di dos doño ... Boso no por ta esclavo di Dios y di Rikesa.”—MAT. 6:24.
1-3. (a) Ki problema financiero hopi famia tin awe, y con algun ta purba di soluciona esaki? (Wak e prome plachi.) (b) Si un mayor ta pensa di bay traha afo, ki preocupacion esaki por trece encuanto crianza di yiu?
“JAMES, mi casa, semper tabata bin cas bek for di trabou morto cansa, pero apenas su salario tabata yega pa cubri nos gastonan di tur dia”, Marilyn a bisa.* “Mi kier a alivia su carga y yuda cu un poco placa pa nos yiu homber Jimmy por a haya e mesun cosnan leuk cu otro mucha di su scol tabatin.” Tambe Marilyn kier a yuda su otro famianan y spaar pa futuro. Hopi di su amiganan a bay traha den otro pais pa por a gana mas placa. Pero ora e mes a pensa di dal un paso asina, e tabatin sintimentonan mixto. Dicon?
2 E idea di bay laga un famia stima atras y di no por sigui cu nan rutina di actividad spiritual tabatin Marilyn tur preocupa. Toch, na mes momento e tabata mira cu otronan a bay traha afo pa un tempo, y ta parce cu nan famia a sobrevivi den sentido spiritual. Pero el a puntra su mes con e lo por lanta Jimmy bibando leu for di dje. E lo por lanta su yiu “den e disciplina di Jehova y inculca su manera di pensa” den dje via Internet?—Efe. 6:4.
3 Marilyn a dicidi di pidi conseho. Su casa no tabata kier pa e bay afo, aunke el a bis’e cu e lo no strob’e si esey tabata su deseo. E ancianonan y algun otro ruman di su congregacion a conseh’e pa e keda; pero varios ruman muher a anim’e pa e bay. Nan a bis’e: “Si di berdad bo ta stima bo famia, bo ta bay. Afo tambe bo por sirbi Jehova.” A pesar di su dudanan, Marilyn a despedi di James cu Jimmy y a bay na un otro pais pa busca trabou. Anto el a priminti nan cu e lo no bay pa hopi tempo.
4. Pakico hopi hende ta bay biba afo, y ken hopi biaha ta keda na encargo di nan yiunan?
4 Claro cu Jehova no kier pa su sirbidornan biba den miseria, y den pasado su pueblo a muda bay otro caminda pa sali for di pobreza. (Sal. 37:25; Prov. 30:8) Pa evita di muri di hamber, e patriarca Jacob a manda su yiunan Egipto pa cumpra cuminda.* (Gen. 42:1, 2) Awe, mayoria di hende cu ta opta pa bay traha afo no ta bandona nan hogar pa motibo cu nan ta pasa hamber. Pero kisas nan ta yen di debe of simplemente nan ta desea pa nan famia tin un bida mas comodo. Pa logra nan metanan den un economia cu ta bay atras, hopi di nan ta bay biba leu for di nan famia, sea den nan mes pais of den un otro pais. Hopi biaha nan ta bay laga nan yiunan menor di edad na encargo di e casa cu a keda atras, un ruman mas grandi, wela cu welo, otro famia of amigo. Aunke ta duel nan pa bay laga nan casa of yiu, hopi ta bay pasobra nan ta sinti cu nan no tin otro opcion.
5, 6. (a) Kico Hesus a siña hende tocante felicidad y siguridad? (b) Kico ta e cosnan material cu Hesus a siña su siguidornan pidi p’e? (c) Con Jehova ta bendiciona nos?
5 Den tempo di Hesus tambe tabatin hopi hende pober, y kisas nan lo a pensa cu si nan tabatin mas placa, nan lo a sinti nan mas feliz y mas sigur. (Mar. 14:7) Pero Hesus no tabata kier pa hende pone nan confianza den rikesa pasahero, sino den Jehova, e Fuente di rikesa permanente. Den Hesus su Sermon Riba Sero, el a splica cu berdadero felicidad y siguridad no ta depende di cos material, ni di nos mes esfuersonan, sino di nos amistad cu nos Tata celestial.
6 Den e Oracion di Nos Tata, Hesus a siña nos pidi, no pa siguridad financiero, sino pa nos necesidadnan di tur dia, pa “nos pan di cada dia.” El a bisa su oyentenan bon cla: “Stop di montona tesoro riba tera ... Mas bien, montona tesoro den cielo.” (Mat. 6:9, 11, 19, 20) Nos por tin e confianza cu Jehova lo bendiciona nos, manera el a priminti. Su bendicion no ta djis e sensacion cu nos tin su aprobacion, sino cu di berdad e lo duna nos tur loke nos tin mester pa biba. Si, e unico manera pa nos haya berdadero felicidad y siguridad ta pa confia den nos Tata amoroso, y no den placa.—Lesa Mateo 6:24, 25, 31-34.
7. (a) Ken Jehova a encarga cu e responsabilidad di educa yiu? (b) Pakico ambos mayor mester ta envolvi den crianza di nan yiunan?
7 ‘Busca prome e husticia di Dios’ ta encera mira responsabilidadnan di famia manera Jehova ta mira nan. E Ley di Moises a bisa cu mayornan mester a educa nan yiunan den sentido spiritual, y e principio ey ta conta pa mayornan cristian tambe. (Lesa Deuteronomio 6:6, 7.) Dios a encarga mayornan cu e responsabilidad aki, no wela of welo ni ningun otro hende. Rey Salomon a declara: “Mi yiu, tende e instruccion di bo tata, y no bandona e siñansa di bo mama.” (Prov. 1:8) Jehova kier pa ambos mayor t’ey presente pa yuda guia y educa nan yiunan. (Prov. 31:10, 27, 28) Hopi di loke un yiu ta siña di su mayornan, vooral den asuntonan spiritual, ta bin di tende nan combersa tocante Jehova dia aden dia afo y di observa con nan ta sirbie.
8, 9. (a) Ki cambionan sa tuma luga ora un mayor ta biba leu for di su famia? (b) Ora mayornan y yiunan no ta biba hunto, con esey por perhudica e famia?
8 Prome cu hende bay traha afo y laga nan famia atras, nan ta purba di calcula e risico- y sacrificionan cu esey ta encera, pero poco di nan por premira tur e consecuencianan cu esaki ta trece cu ne. (Prov. 22:3)* Ora Marilyn a bay laga su famia, tanto e como su casa y yiu a cuminsa sufri e dolor emocional cu e separacion a causa. E tempo ey su yiu Jimmy tabata chikito ainda y tabata blo puntr’e: “Dicon Mami a bay laga mi?” Marilyn a plania pa traha afo pa un par di luna so, pero ora e lunanan a para bira añanan, el a nota cambionan den su famia cu a preocup’e. Jimmy a cuminsa cera den su mes y aleha for di dje. Cu tristeza, Marilyn a bisa: “E no tabata stima mi mas.”
9 Ora mayornan y yiunan no ta biba hunto como un famia, nan por sufri emocionalmente y perde nan balornan moral.* Mas chikito e yiunan ta y mas tanto tempo nan pasa sin nan mayornan, mas afecta nan ta keda. Marilyn a splica Jimmy cu tur e sacrificionan cu e tabata haci tabata pa Jimmy su mes bon. Pero Jimmy a sinti cu su mama a bandon’e. Na principio, e tabata sinti falta di su mama. Ma despues, ora Marilyn tabata bishita nan, e no por a soporta di mir’e. Manera sa pasa cu mucha cu ta keda atras, Jimmy a sinti cu su mama no a merece mas pa e stim’e y obedec’e.—Lesa Proverbionan 29:15.
10. (a) Ora mayornan ta purba di compensa nan ausencia cu regalo, con esey por afecta nan yiunan? (b) Kico un yiu ta sinti falta di dje ora un mayor ta purba di cri’e for di un distancia?
10 Aunke Marilyn a purba di compensa su ausencia mandando placa y regalo, el a ripara cu e tabata alehando for di su yiu y, sin cu e tabata kier, e tabata siñ’e pa pone cos material riba balornan spiritual y lasonan familiar. (Prov. 22:6) Por ehempel, Jimmy tabata bis’e: “Mami no tin nodo di bin bek; djis sigui manda regalo.” Marilyn a cuminsa realisa cu e lo no por cria su yiu via carta, yamada di telefon of pantaya di computer. E di: “Bo no por brasa bo yiu of dun’e un sunchi prome cu e bay drumi via Internet.”
11. (a) Ora un pareha casa ta biba leu for di otro pa motibo di trabou, con esey ta afecta nan matrimonio? (b) Ki ora Marilyn a bin realisa cu e mester a bay bek cerca su famia?
11 Marilyn su relacion cu Jehova y cu su casa James tambe a bay atras. Su asociacion cu su rumannan y su actividad di sirbishi a keda limita na un dia so pa siman of hasta menos, y tambe e tabatin cu resisti e intimidacion sexual di su doño di trabou. Como cu Marilyn y James no tabatin otro pa steun riba dje ora nan a haya nan cu problema, nan a hera di cay den inmoralidad sexual. Marilyn a bin realisa cu aunke e cu su casa no a comete adulterio, nan no por a sigui e instruccion di Bijbel pa satisface otro su necesidad emocional y sexual ya cu nan tabata leu for di otro. Nan no por a comparti un cos cu a bin na nan mente espontaneamente, un mirada, un sonrisa of un caricia; ni nan no por a tene otro su man, brasa otro, expresa palabranan di cariño y cumpli cu e “deber” matrimonial. (Cant. 1:2; 1 Cor. 7:3, 5) Tampoco nan no por a adora Jehova completamente hunto cu nan yiu. Marilyn a bisa: “Ora mi a siña na un congreso cu adoracion regular como famia ta vital pa sobrevivi e dia grandi di Jehova, mi a compronde cu mi mester bay cas bek. Mi mester a cuminsa traha di nobo riba mi relacion cu Jehova y mi bida di famia.”
12. Ki conseho biblico nos por duna esnan cu ta biba leu for di nan famia?
12 Ora Marilyn a tuma e decision pa bay cas bek, e reaccionnan tabata dividi. E ancianonan di su congregacion di e otro pais a elogi’e pa su fe y curashi. Pero algun otro ruman cu tambe tabata biba leu for di nan famia si no a haya esey un bon idea. En bes di sigui su ehempel, nan a purba di convenc’e pa e keda. Nan a bis’e: “Pronto lo bo ta bek. Ora bo bay, di kico bo ta bay biba?” Na luga di desanima otronan cu e tipo di comentarionan ey, cristiannan mester siña “e muhernan mas jong pa stima nan esposo, pa stima nan yiunan, pa nan ta ... ama di cas diligente”, esta, di nan mes cas, pa ‘hende no papia malo di e palabra di Dios.’—Lesa Tito 2:3-5.
13, 14. Pakico nos mester tin fe pa no sede na loke famia ta verwacht di nos? Duna un ehempel.
13 Hopi inmigrante a lanta den cultura cu ta pone tradicion y compromiso cu famia, specialmente cu mayornan, riba tur otro cos. Pa un cristian bay contra custumbernan estableci of e expectativanan di famia pa por agrada Jehova, e mester tin un fe fuerte.
14 Un ruman muher cu yama Carin a splica: “Ora mi yiu homber Don a nace, ami cu mi casa tabata traha afo, y ami a caba di cuminsa studia Bijbel. Tur mi famianan a verwacht cu mi ta manda Don bek pa mi mayornan pa nan cri’e te ora nos tabata bon para.” Ora Carin a insisti cu e mes ta cria Don en bes di bay traha, su famianan, incluso su casa, a yam’e floho y a haci mofa di dje. Carin a bisa: “Pa ta franco, e tempo ey, mi no por a compronde completamente dicon no tabata bon pa laga Don cerca mi mayornan un par di aña. Pero un cos cu mi tabata sa ta cu Jehova a duna nos cu ta su mayornan e tarea di cri’e.” Ora Carin a bolbe sali na estado, su casa cu no tabata creyente a exigi pa e comete abortus. Pero e bon decision cu Carin a tuma anteriormente a fortalece su fe, y atrobe el a para firme y a scoge e banda di Jehova. Awe, tanto e como cu su casa y nan yiunan ta contento cu nan tur a keda hunto. Si Carin a manda un of tur su dos yiunan pa otro hende cria, e resultado lo por tabata masha diferente.
15, 16. (a) Ki experencia un ruman muher cu a crece separa di su mayornan tabatin? (b) Pakico el a dicidi di no haci mescos cu su mes yiu muher?
15 Un otro ruman muher cu yama Vicky a conta: “Pa un par di aña mi wela a cria mi, mientras cu mi ruman muher mas chikito a keda biba cerca mi mayornan. Tempo cu mi a bay bek cerca mi mayornan, mi no tabata sinti e mesun cariño mas pa nan. Mi ruman muher si tabata sinti su mes liber pa papia cu nan y pa brasa nan; y e tabata gusta pa ta den nan compania. Ami tabata sinti mi aleha for di mi mayornan, y hasta ora mi a bira grandi, mi a haya cu tabata dificil pa mustra nan mi berdadero sintimentonan. Ami cu mi ruman muher a priminti nos mayornan cu nos lo cuida nan ora nan bira grandi. Pero ami lo haci esey puramente pa motibo di deber, mientras cu mi ruman muher lo cuida nan pa motibo di amor.”
16 Vicky a bisa: “Awor mi mama kier pa mi manda mi yiu muher pa e cri’e, mescos cu el a manda mi pa su mama. Pero, na un manera fini mi a neng’e. Ami cu mi casa mes kier lanta nos yiu y siñ’e e camindanan di Jehova. Y mi no kier daña mi futuro relacion cu mi yiu muher.” Vicky a mira cu e unico caminda cu por hiba na bon resultado ta esun di pone Jehova y su principionan prome cu metanan financiero y expectativanan di famia. Hesus a bisa bon cla: “Ningun hende no por ta esclavo di dos doño”, esta, di Dios y di Rikesa.—Mat. 6:24; Exo. 23:2.
17, 18. (a) Ki alternativa cristiannan tin semper? (b) Ki preguntanan nos lo trata den e siguiente articulo?
17 Nos Tata, Jehova, a priminti di yuda nos haya tur loke nos di berdad tin mester di dje si nos pone su Reino y su husticia na prome luga den nos bida. (Mat. 6:33) Pues, cristiannan berdadero semper tin un alternativa. Maske ki prueba nos haya nos cu ne, Jehova a priminti di duna nos un “salida” cu no ta pone nos bay contra principionan di Bijbel. (Lesa 1 Corintionan 10:13.) Ora nos “warda cu pasenshi” riba Jehova, ora nos ‘confia den dje’, pidie su sabiduria y su guia, y sigui su mandamento- y principionan, e lo actua na nos fabor. (Sal. 37:5, 7) E lo bendiciona nos esfuersonan pa sirbi E como nos unico Doño. Si nos pone Jehova na prome luga, e lo percura pa cos bay bon cu nos.—Compara cu Genesis 39:3.
18 Pero awor, kico nos por haci pa drecha e daño cu un separacion a causa? Ki medidanan practico nos por tuma pa percura pa nos famia sin cu nos tin cu bay laga nan? Y con nos por anima otro hende pa nan keda cu nan famia? E siguiente articulo lo contesta e preguntanan aki.
^ par. 1 A cambia e nombernan.
^ par. 4 Ta parce cu cada bes cu e yiunan di Jacob a bay Egipto, nan no a keda mas cu tres siman for di nan famia. Y ora Jacob cu su yiu hombernan a muda bay Egipto mas despues, nan a bay cu nan casanan y nan yiunan.—Gen. 46:6, 7.
^ par. 8 Mira e articulo “E Soño- y Realidadnan di Bay Biba Afo” den e ¡Despertad! di februari 2013.
^ par. 9 Informenan di varios pais ta indica cu ora un hende ta biba leu for di su casa of yiunan pa motibo di trabou, esey por causa problemanan serio. Esakinan ta inclui adulterio, homosexualidad of incesto. Yiunan ta haya problema cu comportacion y prestacion na scol, nan ta sinti rabia, miedo, depresion of hasta tendencia pa comete suicidio.
“[Sea] yen di animo y bisa: ‘Jehova ta mi ayudante.’”—HEB. 13:6.
1, 2. Ki reto hopi inmigrante tin cu enfrenta ora nan bay bek cerca nan famia? (Wak e prome plachi.)
“TEMPO mi tabata traha afo, mi tabatin un puesto di responsabilidad y mi tabata gana bon cen”, Eduardo* a conta. “Pero ora mi a cuminsa studia Bijbel cu testigonan di Jehova, mi a realisa cu mi tin un responsabilidad mas importante ainda, esta, di percura pa e necesidadnan spiritual di mi famia y no solamente pa nan necesidadnan material. Pesey mi a bay cas bek cerca mi famia.”—Efe. 6:4.
2 Eduardo tabata sa cu e decision ey a agrada Jehova. Pero, mescos cu Marilyn, menciona den e articulo anterior, Eduardo tabatin cu cuminsa cu e caminda largo di drecha su relacion cu su casa y su yiunan. Ademas, e tabatin e reto di percura pa su famia den un economia mucho mas debil. Con e lo por percura pa nan pan di cada dia? E rumannan di su congregacion lo por a yud’e cu algo?
3. Ki efecto e ausencia di un mayor por tin riba su yiunan?
3 Eduardo a admiti: “Mi tabata consciente cu mi a neglisha mi yiunan, ora mas nan tabatin mester di mi guia y cariño. Mi no tabat’ei pa lesa relato di Bijbel cu nan, haci oracion cu nan, brasa nan y hunga cu nan.” (Deu. 6:7) Su yiu muher mayo, Anna, ta corda: “E echo cu mi tata no tabata na cas a haci mi emocionalmente insigur. Dia el a bin cas bek, nos tabata conoc’e solamente pa cara y pa su stem. Y mi tabata sinti mi straño ora e tabata brasa mi.”
4. Dicon ta bira dificil pa un tata cu a pasa hopi tempo for di cas ser un bon cabes di famia?
4 Mas tanto tempo un tata pasa for di cas, mas dificil ta bira pa e cumpli cu su papel como cabes di famia. Ruby, casa di Eduardo, a bisa: “Mi tabatin cu hunga papel di mama y tata, y mi a custumbra di tuma mayoria di decision den famia. Ora Eduardo a bin cas bek, mi tabatin cu siña kico ta nifica sumision cristian. Te ainda mi tin cu corda mi mes tin biaha cu mi esposo ta na cas bek.” (Efe. 5:22, 23) Eduardo a agrega: “Mi yiu muhernan tabatin e custumber di bay cerca nan mama pa pidi permit pa haci cierto cos. Como mayor, nos a realisa cu nos mester a traha hunto pa cria nos yiunan, y ami tabatin cu siña dirigi mi famia na un manera cristian.”
5. Con Eduardo a cuminsa drecha e daño cu su ausencia a ocasiona, y cu ki resultado?
5 Eduardo tabata determina pa haci tur loke tabata na su alcance pa drecha su relacion cu su famia y pa fortalece nan spiritualmente. El a bisa: “Mi meta tabata pa inculca e berdad den mi yiunan cu palabra y cu ehempel; pues, no djis bisa cu mi ta stima Jehova, sino demostra esey tambe.” (1 Juan 3:18) Jehova a bendiciona Eduardo su esfuersonan? Anna a bisa: “Ora bo mira tur e esfuerso cu e ta haci pa ta un bon tata y tambe pa drecha su relacion cu nos atrobe, e ta haci un gran diferencia. Y su esfuerso pa progresa den congregacion a haci nos orguyoso di dje. Mundo a purba di aleha nos for di Jehova. Pero nos a mira con nos mayornan a enfoca riba e berdad, y esey a motiva nos pa haci mescos. Papi a priminti nos cu e no ta bay laga nos nunca mas, y el a cumpli cu su palabra. Si el a bay, awe kisas mi lo no tabata den e organisacion di Jehova.”
6. Kico algun mayor a comproba durante e guera den e region di Balkan?
6 Durante e guera den e region di Balkan, yiunan di testigonan di Jehova cu tabata biba den e area ey tabata feliz a pesar di e miseria cu nan a pasa aden. Dicon? Pasobra como cu nan mayornan no por a bay traha, nan a keda cas y studia cu nan, hunga cu nan y papia cu nan. Kico esey ta siña nos? Pa yiunan bay bon, nan mester di nan mayornan hunto cu nan. Esey ta mas importante pa nan cu placa of regalo. Si, manera e Palabra di Dios ta bisa, ora mayornan educa nan yiunan y duna nan e atencion necesario, lo bay bon cu nan.—Prov. 22:6.
7, 8. (a) Ki ekibocacion algun mayor cu a bay cas bek ta comete? (b) Con mayornan por yuda nan yiunan vence sintimentonan negativo?
7 Lamentablemente, algun mayor cu a bin cas bek a ripara cu nan yiunan a trata nan na un manera indiferente of hasta rechasa nan. Anto e mayornan a comete e ekibocacion di bisa: “Con boso por ta asina malagradecido pa tur e sacrificio cu mi a haci pa boso?” Mayornan asina no ta compronde cu e yiunan ta keda cu hopi dolor pasobra nan, cu ta nan mayornan, a bay laga nan. Si esey ta e caso cu bo, kico bo por haci pa cura e herida?
8 Pidi Jehova yuda bo mustra mas comprension pa bo casa y bo yiunan. Anto, ora bo ta papia cu nan, laga nan compronde cu bo ta reconoce y acepta cu bo tambe tin parti di e culpa. Kisas un despensa di curason ta na su luga. Ora bo casa cu bo yiunan mira cu bo ta haci esfuerso consistente pa drecha cosnan, nan lo sinti cu bo ta sincero. Cu determinacion y pasenshi, pocopoco pero sigur bo por recupera e amor y respet di bo famia.
9. Pakico cristiannan no tin nodo di bira rico pa nan por cumpli cu e mandato di ‘percura pa esnan cu ta pertenece na nan’?
9 Apostel Pablo a bisa cu ora cristiannan di mas edad no por percura mas pa nan mes, ta nan yiunan y nietonan mester “paga nan mayornan, wela- y welonan pa loke nan a haci pa nan.” Pero tambe el a anima tur cristian pa keda contento cu nan necesidadnan di tur dia, manera cuminda, paña y un dak riba nan cabes, en bes di haci esfuerso constante pa hiba un bida mas comodo of busca siguridad financiero pa futuro. (Lesa 1 Timoteo 5:4, 8; 6:6-10.) Pa un cristian por “percura pa esnan cu ta pertenece na dje”, e no tin nodo di busca rikesa material den e mundo aki cu pronto lo pasa bay. (1 Juan 2:15-17) Nos no mester laga “e poder engañoso di rikesa” of “inkietud di e era aki” stroba nos famia di haya un “gara firme riba loke realmente ta bida” den e mundo nobo di Dios!—Mar. 4:19; Luc. 21:34-36; 1 Tim. 6:19.
10. Pakico ta sabi pa evita di acumula debe?
10 Jehova sa cu te na cierto grado nos tin mester di placa. Pero placa no por yuda nos ni proteha nos manera e sabiduria di Dios si por haci. (Ecl. 7:12; Luc. 12:15) Hopi biaha hende no ta calcula bon e gastonan di bay traha na un otro pais; y no tin ningun garantia tampoco cu ayafo nan lo bay gana mas placa. De echo, esey por hasta trece peligernan serio cu ne. Hopi a bin bek cu debe mas grandi ainda. En bes di ta mas liber pa sirbi Dios, nan ta haya nan ta sirbi esnan cu nan debe. (Lesa Proverbionan 22:7.) E mihor cos ta pa no haci debe mes.
11. Pakico ta bon pa traha un budget?
11 Eduardo tabata sa cu pa e por a percura pa su famia, e mester a siña controla su gastonan. E cu su casa a determina kico realmente nan tabatin mester pa biba y a traha un budget a base di esey. Claro cu e budget nobo no a duna su famia espacio pa gasta mes hopi cu loke nan a custumbra cu ne. Pero nan tur a coopera y no a gasta cen na cosnan innecesario.* Eduardo a bisa: “Por ehempel, mi a kita mi yiunan for di scolnan priva y a haya bon scol publico pa nan.” E cu su famia a pidi Jehova yud’e haya un trabou cu lo no a interferi cu nan actividadnan spiritual. Con Jehova a contesta nan oracionnan?
12, 13. Ki medida un tata a tuma pa percura pa su famia, y con Jehova a bendiciona su determinacion pa hiba un bida simpel?
12 “E prome dos añanan, nos tabatin cu hala faha mara”, Eduardo a conta. “E poco cu mi tabata gana no tabata yega semper pa cubri nos gastonan. Nos a haya nos ta uza e cen cu nos a spaar y mi tabata hopi cansa. Toch nos tabata asisti na tur reunion y sali hunto den sirbishi.” Eduardo a dicidi pa no acepta ningun trabou cu lo por aleh’e for di su famia pa luna- of añanan largo. El a bisa: “Mas bien, mi a siña haci diferente trabou, di manera cu ora no tabatin trabou den un cierto ramo, mi por a haci otro cos.”
13 Pa motibo cu Eduardo a tarda pa paga su debenan, e tabatin cu paga mas interes riba e placa cu el a fia. Pero pa Eduardo esaki no tabata nada na comparacion cu e oportunidad di ta hunto cu su famia den tur aspecto di bida, manera Jehova ta verwacht di mayornan. Eduardo a bisa: “Awor mi ta gana menos cu 10% di loke mi tabata gana afo, pero nos no ta pasa hamber. ‘E man di Jehova no ta cortico.’ De echo, nos a dicidi di traha pionero. Remarcablemente, despues di esey, e economia a mehora un poco y a bira mas facil pa yega na loke nos mester pa biba.”—Isa. 59:1.
14, 15. Con famianan por deal cu e presion di pone cos material riba empeñonan spiritual, y ki bon resultado nan bon ehempel por duna?
14 Na hopi luga hende ta sinti nan obliga pa duna nan famia- y amigonan placa y regalo. Eduardo a bisa: “Esey ta parti di nos cultura y nos ta gusta comparti.” Anto el a agrega: “Pero tin un limite. Mi a splica mi otro famianan bondadosamente cu lo mi duna nan tur loke mi por, basta esaki no pone e necesidadnan y actividadnan spiritual di famia na peliger.”
15 Kisas algun miembro di famia ta keda decepciona cu un famia di nan ta keda sin probecha di un oportunidad di bay traha na otro pais of cu e famia aki ta bin bek di afo, ya cu nan ta steun riba e placa cu e famianan aki lo manda. Hasta nan por rabia cu nan y yama nan egoista. (Prov. 19:6, 7) Anna, yiu di Eduardo, a bisa: “No obstante, ora nos nenga di sacrifica cosnan spiritual pa comodidad material, cu tempo algun di nos famianan por bin realisa con importante nos bida cristian realmente ta. Pero con nan lo por bin compronde esey si nos sede na nan exigencianan?”—Compara cu 1 Pedro 3:1, 2.
16. (a) Con un persona por ‘gaña su mes cu rasonamento falso’? (Sant. 1:22) (b) Ki tipo di decision Jehova ta bendiciona?
16 Ora un ruman muher a yega den un pais mas rico, sin su casa y su yiunan, el a bisa e ancianonan: “Nos tabatin cu haci hopi sacrificio pa mi por bin akinan. Mi casa tabatin cu hasta stop di sirbi como anciano. Pues, mi ta spera realmente cu Jehova lo bendiciona e decision aki.” Semper Jehova ta bendiciona decisionnan cu ta basa riba fe den dje, pero con e por bendiciona un decision cu ta bay contra di su boluntad, specialmente ora esey ta encera entrega un privilegio di sirbishi gewoon asina?—Lesa Hebreonan 11:6; 1 Juan 5:13-15.
17. Pakico nos tin cu busca e guia di Jehova prome cu nos tuma decision, y con nos por haci esey?
17 Busca e guia di Jehova prome cu bo tuma un decision y compromete bo mes, no despues. Pidie pa su spirito santo, p’e duna bo su sabiduria y su guia. (2 Tim. 1:7) Puntra bo mes: Te na ki grado mi ta dispuesto pa obedece Jehova? Lo mi obedec’e hasta ora mi ser persigui?’ Si ta asina, bo ta dispuesto pa obedec’e ora esey lo nifica hiba un bida mas simpel? (Luc. 14:33) Papia cu e ancianonan di bo congregacion y sigui nan conseho basa riba Bijbel. Asina bo ta demostra bo fe y confianza den e promesa di Jehova pa yuda bo. E ancianonan no por tuma decision pa bo, pero nan por yuda bo si pa bo tuma decision cu a lo largo lo haci bo feliz.—2 Cor. 1:24.
18. Ken tin e responsabilidad pa percura pa un famia, pero ki circunstancianan por duna nos un bon oportunidad pa yuda?
18 Jehova a encarga e cabes di famia cu e “carga” di tur dia pa percura pa e famia. (Gal. 6:5) Nos ta felicita esnan cu ta cumpli cu e responsabilidad ey sin bandona nan casa of yiunan, a pesar di e presion y tentacion pa haci esey, y nos ta haci oracion pa nan. Sucesonan inespera, manera un desaster of un emergencia medico, ta duna nos un bon oportunidad pa mustra amor cristian y sintimento pa otro. (Gal. 6:2; 1 Ped. 3:8) Bo por yuda un ruman di bo cu ta den un situacion asina cu algo di placa of yud’e haya un trabou? Esey por baha e presion cu e ruman ey ta sinti pa e bay laga su famia p’e busca trabou otro caminda.—Prov. 3:27, 28; 1 Juan 3:17.
19, 20. Pakico cristiannan por ta sigur cu Jehova lo yuda nan?
19 E Scritura ta spierta nos: “Laga boso manera di biba ta liber di amor pa placa, y keda contento cu loke boso tin. Pasobra Dios a bisa: ‘Hamas lo mi bandona bo, y hamas lo mi laga bo desampara.’ Pesey nos por ta yen di animo y bisa: ‘Jehova ta mi ayudante; lo mi no tin miedo. Kico hende por haci mi?’” (Heb. 13:5, 6) Con e palabranan aki ta cumpli?
20 Un anciano cu tin hopi experencia y cu ta biba den un pais pober a bisa: “Hopi biaha hende ta papia di con feliz testigonan di Jehova ta. Nan ta ripara tambe cu hasta e testigonan pober semper ta nechi bisti y ta parce di ta mihor para cu otro hende.” Esaki ta cuadra cu loke Hesus a priminti hende cu ta pone e Reino na prome luga. (Mat. 6:28-30, 33) Si, nos Tata celestial, Jehova, ta stima bo y kier lo mihor pa abo y pa bo famia. “Wowo di SEÑOR ta move bay bin door di henter tera, pa e por sostene fuertemente esnan cu nan curason ta completamente di dje.” (2 Cro. 16:9) El a duna nos su mandamentonan, incluso esnan relaciona cu bida di famia y necesidadnan material, pa nos beneficio. Ora nos sigui nan, nos ta mustra cu nos ta stim’e y cu nos ta confi’e. “Amor pa Dios ta nifica cu nos ta cumpli cu su mandamentonan; sinembargo, su mandamentonan no ta pisa.”—1 Juan 5:3.
21, 22. Pakico bo ta determina pa demostra bo confianza den Jehova?
21 Eduardo a bisa: “Mi sa cu lo mi no por recupera mas e tempo cu mi tabata leu for di mi casa cu mi yiunan, pero mi no ta sinta lamenta esey henter dia. Hopi di mi coleganan ta rico pero infeliz. Nan famianan tin problema serio. En cambio, nos ta un famia masha feliz! Y ora mi mira con otro ruman den e pais aki, aunke nan ta pober, ta pone cosnan spiritual na prome luga, mi ta keda masha impresiona. Nos tur ta comproba cu e promesa di Hesus ta berdad.”—Lesa Mateo 6:33.
22 Pues, no perde animo! Obedece Jehova y confia den dje. Laga bo amor pa Dios, pa bo casa y pa bo yiunan motiva bo pa cumpli cu bo responsabilidad spiritual pa cu bo famia. Si bo haci esey, lo bo comproba pa bo mes cu ‘Jehova ta bo ayudante.’
^ par. 1 A cambia e nombernan.
^ par. 11 Wak e serie “Con pa Maneha Bo Placa” den e ¡Despertad! di september 2011.
“E wowonan di SEÑOR ta tur caminda, vigilando malo y bon.”—PROV. 15:3.
1, 2. Ki diferencia tin entre camara di siguridad y e wowonan di Jehova?
DEN HOPI pais, autoridadnan a instala camara pa controla fluho di trafico y graba accidente. Si un camara capta un auto cu a dal un hende canto di caminda y core bay, e imagennan graba por yuda autoridadnan haya e chauffeur y arest’e. Cu e ‘wowonan’ electronico aki tur caminda, ta bira mas y mas dificil pa hende scapa di e consecuencianan di nan accionnan.
2 Pero, nos por compara e camaranan di vigilancia aki cu e wowonan di Jehova, nos Tata amoroso? Bijbel ta bisa cu su wowonan “ta tur caminda.” (Prov. 15:3) Pero esey ta nifica cu e ta vigila constantemente tur loke nos ta haci? E ta observa nos djis pa wak unda nos ta faya cu su leynan pa e castiga nos? (Jer. 16:17; Heb. 4:13) Claro cu no! Jehova ta wak nos na prome luga pasobra e ta stima nos y e ta interesa den nos bienestar.—1 Ped. 3:12.
3. Menciona cinco manera den cua Jehova ta demostra cu e ta stima nos.
3 Con nos por sa cu ta debi na amor Dios ta observa nos? Wel, e ta demostra esey den cinco manera cu nos lo bay analisa: (1) e ta spierta nos prome cu nos haci algo malo, (2) e ta corigi nos ora nos faya, (3) e ta guia nos pa medio di principionan biblico, (4) e ta yuda nos ora nos ta enfrenta prueba, y (5) e ta recompensa nos ora nos haci loke ta corecto.
4. Cu ki intencion Jehova a spierta Cain prome cu Cain a comete un pica?
4 Laga nos mira con Dios ta spierta nos prome cu nos haci algo malo. (1 Cro. 28:9) Pa nos por compronde e aspecto aki di e manera cu Dios ta wak nos, pensa riba kico el a bisa Cain, kende a “rabia masha pisa” ora Dios no a aproba su comportacion. (Lesa Genesis 4:3-7.) Jehova a spierta Cain pa e ‘haci loke ta bon’, sino, e lo a comete un pica. Ta comosifuera ‘pica tabata loer na porta.’ Dios a bis’e: “Abo mester domin’e.” E tabata kier pa Cain haci caso di e spiertamento y ricibi su aprobacion. Esey lo a yuda Cain mantene un bon relacion cu Dios.
5. Den ki maneranan Jehova ta spierta nos tocante un mal tendencia cu nos por tin?
5 Kico di nos awe? E wowonan di Jehova ta mira tur loke ta den nos curason; nos no por sconde nada for di dje. E sa kico ta nos tendencianan y motivacionnan. E ta stima nos y e kier pa nos haci loke ta corecto, pero e no ta obliga nos cambia di rumbo. Pesey, si e mira cu nos ta bayendo den un mal direccion, e ta spierta nos pa medio di su Palabra. Con asina? Wel, ora nos ta lesa Bijbel tur dia, hopi biaha nos ta topa un pasashi cu ta yuda nos vence un mal tendencia. Ademas, kisas un di nos publicacionnan cristian ta hala nos atencion net riba un problema cu nos ta luchando cu ne y ta mustra nos con nos por venc’e. Y den nos reunionnan di congregacion, nos tur ta ricibi conseho cu ta bin net na ora!
6, 7. (a) Aunke e spiertamentonan di Dios ta dirigi na miyones di hende, ki prueba nos tin cu e ta interesa den cada un di nos? (b) Con bo por beneficia di e interes personal cu Jehova tin den bo?
6 Tur e spiertamentonan ey ta un prueba innegabel di e atencion cu Jehova tin pa nos y di e manera amoroso cu e ta wak cada un di nos. Ta berdad cu Bijbel ta existi pa cientos di aña caba, cu e publicacionnan cu nos organisacion ta produci ta pa miyones di hende y cu e conseho cu nos ta ricibi na nos reunionnan ta pa henter e congregacion. Toch, den cada caso, Jehova a dirigi bo atencion na su Palabra pa bo por corigi cualkier mal tendencia cu abo por tin. Pesey nos por bisa cu esaki ta un prueba di e amor cu Jehova tin pa bo y di e manera cu e ta mustra interes personal den bo.
7 Pa nos por beneficia di e spiertamentonan di Dios, nos tin cu realisa na prome luga cu di berdad e ta interesa den nos. Despues, nos mester aplica e conseho di su Palabra y haci esfuerso pa elimina cualkier pensamento cu ta desagrad’e. (Lesa Isaias 55:6, 7.) Si nos haci caso di e spiertamentonan cu nos ta haya, nos lo spaar nos mes di hopi dolor di cabes. Pero, supone awor cu nos a haci algo malo caba. Ki yudansa nos Tata amoroso ta duna nos e ora ey?
8, 9. Ora un ruman duna nos conseho basa riba Bijbel, con esey ta demostra e interes profundo cu Jehova tin den nos? Duna un ehempel.
8 Kisas nos ta bira mas consciente ainda di Jehova su interes den nos ora e corigi nos. (Lesa Hebreonan 12:5, 6.) Ta berdad cu ningun di nos no ta gusta ricibi conseho of disciplina. (Heb. 12:11) Pero, pensa riba kico un ruman cu ta duna nos un conseho mester tene cuenta cu ne. E mester ta na haltura cu loke nos ta haciendo por daña nos relacion cu Jehova, e mester tin interes den nos sintimentonan y e mester ta dispuesto pa dedica e tempo y esfuerso necesario pa mustra nos for di Bijbel con nos por haci cambio pa agrada Dios. Nos ta respeta e conseho aki pasobra e ta un refleho di e interes cu Jehova tin den nos.
9 Laga nos wak un ehempel di esaki. Un ruman, prome cu el a bin den e berdad, tabata wak pornografia regularmente. Aunke el a vence e custumber ey, ainda e tabatin e tendencia di wak loke ta incorecto, manera carbon cu ainda tabata cendi den su curason. Dia el a haya un telefon celular nobo, e ‘vlamnan’ a bolbe lanta y el a cay bek den e custumber bieu di wak pornografia riba Internet. (Sant. 1:14, 15) Na un ocasion, mientras e cu algun ruman tabata duna testimonio via telefon, el a fia un anciano su telefon pa lag’e busca algun adres. Ora e anciano a cuminsa uza e telefon, algun website pornografico a aparece riba e pantaya. Ta bon cu esey a pasa ya cu esaki a duna e anciano chens pa conseha e ruman, kende a acepta e coreccion oportuno, a beneficia di dje y cu tempo a vence su mal tendencia. Nos por ta hopi agradecido na nos Tata celestial, kende ta mira hasta nos picanan scondi y ta corigi nos prome cu ta laat!
10, 11. (a) Den ki manera bo por busca e guia di Dios? (b) Con un famia a comproba cu ta sabi pa sigui e guia di Jehova?
10 Un salmista a canta na Jehova: “Cu bo conseho lo bo guia mi.” (Sal. 73:24) Ki ora cu nos tin mester di guia, nos por consulta cu Jehova su Palabra pa haya sa kico ta su punto di bista. Ora nos aplica principionan di Bijbel, nos ta haya un bon relacion cu ne, y tin biaha esey ta yuda nos tambe pa percura pa nos necesidadnan material.—Prov. 3:6.
11 Nos por haya un ehempel di e manera cu Jehova ta guia nos den e experencia di un ruman homber cunukero cu tabata biba hunto cu su famia grandi riba un tereno cu nan a huur den un region di sero riba e isla di Masbate, Filipinas. Tanto e como su casa tabata pionero regular. Riba un dia doño di e cunucu a notifica nan cu nan tabatin cu bandona e cunucu. Nan a keda geshock y a haya sa despues cu un hende a acusa nan falsamente di ladronicia. Aunke e ruman a keda preocupa tocante unda e lo haya un luga di biba p’e cu su famia, el a bisa: “Jehova lo percura pa nos. Maske kico cu pasa, semper e ta duna nos loke nos tin mester.” Dicho echo. Algun dia despues, e famia a haya un gran alivio ora doño di e tereno a notifica nan cu nan no tabatin nodo di bandona e luga. Kico a pon’e cambia di idea? Wel, el a ripara cu a pesar di e acusacion, e famia, guia pa principionan di Bijbel, a keda cu un actitud respetuoso y pacifico. Esey a impresion’e asina tanto cu no solamente el a permiti nan keda, sino tambe el a duna nan mas tereno pa cultiva. (Lesa 1 Pedro 2:12.) Si, Jehova ta guia nos pa medio di su Palabra pa yuda nos enfrenta e dificultadnan di bida.
12, 13. Den ki situacionnan un ruman por puntra su mes si Dios ta tuma nota di su sufrimento?
12 Tin biaha, un prueba por dura largo. Kisas nos tin hopi tempo ta lucha cu un enfermedad, ta wanta oposicion di parti di famia of ta soporta persecucion. Ademas, nos por haya nos cu un desacuerdo serio cu un persona den congregacion.
13 Supone cu un ruman ta bisa algo cu ta hurt bo. Bo ta pensa talbes: ‘Con un cos asina por pasa den e organisacion di Dios?’ Y comosifuera no ta basta, e ruman ta ricibi mas privilegio den congregacion, y e rumannan ta papia bon di dje. Bo ta puntra bo mes: ‘Con ta posibel? Acaso Jehova no ta mira kico ta pasando? E no ta bay haci nada?’—Sal. 13:1, 2; Hab. 1:2, 3.
14. Kico por ta un motibo pakico Dios no ta interveni den un cierto situacion?
14 Jehova ta mira mas aleu y por tin bon motibo pa no interveni den un situacion. Por ehempel, aunke bo por haya cu e fout ta principalmente cerca e otro persona, kisas Dios ta mira e asunto un poco diferente. For di su punto di bista, podise e fout ta mas bien cerca bo, kisas mas di loke bo ta kere. Talbes e comentario cu a hurt bo asina tanto tabata net e conseho cu bo tabatin mester y cu bo tin cu pensa seriamente riba dje. Ruman Karl Klein, kende a sirbi den e Cuerpo Gobernante, a conta di un ocasion cu Ruman J. F. Rutherford tabatin cu reprend’e. Mas despues, Ruman Rutherford a cumind’e den un forma amabel: “Con a bay, Karl!” pero apenas Ruman Klein a cumind’e bek. Mirando cu Ruman Klein a keda carga un poco rencor pa motibo di e reprendemento cu el a ricibi, Rutherford a spiert’e pa e tene cuidou pa e no bira victima di Diabel. Ruman Klein a skirbi despues: “Ora nos carga rencor contra un ruman, vooral ora el a bisa nos algo cu e tin derecho di bisa como parti di su deber, nos ta expone nos mes na e trampanan di Diabel.”*
15. Dicon bo no tin cu perde pasenshi ora bo ta pasa den un situacion dificil?
15 Toch, ora ta parce cu nos no por sali for di un situacion dificil, nos por perde pasenshi. Kico por yuda nos wanta? Wel, supone cu bo ta coriendo un auto riba caminda grandi y na un dado momento bo ta keda pega den un fila. Bo no sa cuanto tempo lo bo tin cu warda pa e trafico cuminsa move atrobe. Si bo cunsumi y purba di pasa via un otro ruta, bo tin hasta chens di perde caminda. Bo por haya bo ta tarda mas pa yega bo destino cu si bo warda cu pasenshi. Mescos tambe, si bo keda riba e caminda cu e Palabra di Dios ta indica, cu tempo lo bo yega bo destino.
16. Pa ki otro motibo Jehova por keda sin interveni mesora den nos pruebanan?
16 Kisas Jehova no ta interveni mesora pasobra e kier pa nos saca un les for di nos pruebanan. (Lesa 1 Pedro 5:6-10.) Claro cu no ta Dios ta causa prueba. (Sant. 1:13) Ta ‘nos adversario, Diabel’, ta esun cu ta causa mayoria di nos problemanan. Sinembargo, Dios por uza un situacion dificil pa yuda nos crece spiritualmente. E ta mira nos sufrimento y pa motibo cu “e ta interesa” den nos, e lo no permiti nos pruebanan dura demasiado tempo. Bo no ta contento cu e wowonan di Jehova ta riba bo ora bo ta pasa den prueba, y cu e lo percura un salida na su debido tempo?—2 Cor. 4:7-9.
17. Dicon Jehova ta examina curason di hende?
17 Finalmente, Jehova ta examina nos pa un motibo hopi alentador: e kier recompensa hende cu ta stim’e di curason. Pa medio di profeta Hanani, el a bisa Rey Asa: “Wowo di SEÑOR ta move bay bin door di henter tera, pa e por sostene fuertemente esnan cu nan curason ta completamente di dje.” (2 Cro. 16:9) E curason di Asa mes no a resulta di ta completo pa Jehova. Pero si abo sigui haci loke ta corecto, e lo ‘sostene bo fuertemente.’
18. Ora bo ta sinti cu hende no ta aprecia e bon cu bo ta haci, kico ta bon pa bo corda? (Wak e prome plachi.)
18 Dios kier pa nos ‘busca loke ta bon’, ‘stima loke ta bon’ y “haci loke ta bon” pa e duna nos su aprobacion. (Amos 5:14, 15; 1 Ped. 3:11, 12) E tin atencion pa hende husto y ta bendiciona nan. (Sal. 34:15) Pensa por ehempel riba con el a trata e parteranan Sifra y Pua. Tempo cu e Israelitanan tabata esclavo na Egipto, e Farao a manda nan mata tur mucha homber Hebreo cu nace. Pero e dos muhernan aki a teme Dios mas cu nan a teme Farao, y motiva pa nan consenshi entrena pa Dios, nan a salba bida di e babynan. Jehova no a keda sin tuma nota di e bon cu Sifra y Pua a haci y a recompensa nan despues cu yiu di nan mes. (Exo. 1:15-17, 20, 21) De bes en cuando, nos por sinti cu niun hende no ta ripara e bon cosnan cu nos ta haci. Pero Jehova si ta tuma nota di tur loke nos ta haci y e lo recompensa nos debidamente pa nos bon obranan.—Mat. 6:4, 6; 1 Tim. 5:25; Heb. 6:10.
19. Con un ruman muher a haya sa cu Jehova ta mira nos bon obranan?
19 Un ruman muher di Austria a comproba cu Jehova ta mira nos bon obranan. Como cu e ta originalmente di Hungria, el a ricibi adres di un persona cu ta papia Hungaro pa e bay predica na dje. Mesora el a bay busc’e, pero e no a haya niun hende na cas. El a bay busc’e varios biaha mas. Tin biaha, e tabata sinti cu tin hende na cas, pero niun hende no tabata sali. E tabata laga literatura, carta, su mes datonan personal pa e persona por a tuma contacto cu ne, pero nada. Despues di a bay busca e persona pa un aña y mei largo, porfin e porta di cas a habri! Un señora masha amabel a invita e ruman muher pa drenta, anto a bis’e: “Mi a lesa tur loke bo a trece pa mi y mi tabata warda riba bo.” E señora tabata haya quimioterapia y pesey e no por a atende bishita. Pero awor el a acepta un estudio di Bijbel. Si, Jehova a recompensa nos ruman muher pa su esfuersonan diligente!
20. Con bo ta sinti bo awor cu bo sa cu Jehova ta wak bo pa motibo di su interes den bo?
20 Manera nos a siña den e articulo aki, Jehova ta wak tur loke nos ta haci. Pero hamas nos mester sinti manera cos cu e ta vigila nos pa busca y graba tur e fayonan cu nos ta comete. Al contrario, su wowonan ta riba nos pasobra e ta interesa den nos y kier recompensa nos pa e bon cosnan cu nos ta haci. No ta berdad cu esey ta hala nos mas cerca di nos Tata amoroso?
^ par. 14 Ruman Klein su biografia a aparece den e Atalaya di 1 di maart 1985.
E SCRITURA ta describi varios situacion den cua hende tabata scheur nan mes pañanan. Esey por parce straño den e tempo aki, pero pa e Hudiunan e tabata un manera pa expresa un emocion fuerte di desesperacion, tristeza, humiliacion of rabia.
Por ehempel, Ruben “a scheur su pañanan” ora el a haya sa cu su plan pa libra su ruman homber Jozef a fracasa, pasobra nan a bende Jozef como esclavo. Nan tata, Jacob, “a scheur su pañanan” pasobra el a kere cu ta un bestia salbahe a habraca Jozef. (Gen. 37:18-35) Job “a scheur su pañanan” ora nan a bis’e cu tur su yiunan a muri. (Job 1:18-20) Un mensahero ‘cu su pañanan gescheur’ a presenta dilanti di e Sumo Sacerdote Eli pa inform’e cu e Israelitanan a perde un bataya, cu nan a mata su dos yiu hombernan y cu enemigonan a bay cu e arca di pacto. (1 Sam. 4:12-17) Ora Josias a tende e lesamento di e palabranan di e Ley y a realisa con su pueblo a peca, “el a scheur su pañanan.”—2 Rey. 22:8-13.
Durante e huicio di Hesus, Sumo Sacerdote Caifas “a scheur su pañanan” ora el a tende loke e a califica inhustamente como un blasfemia. (Mat. 26:59-66) Un tradicion rabinico a stipula cu ken cu a tende blasfemia contra e nomber divino tabata obliga di scheur su pañanan. Sinembargo, un otro opinion rabinico cu a surgi despues di e destruccion di e tempel di Jerusalem a declara cu “awe, ken cu tende blasfemia contra e Nomber Divino no tin nodo di scheur su pañanan, sino ta algun repi di paña so e lo resta na su curpa.”
Ta claro cu e accion di scheur paña no tabatin ningun balor den bista di Dios si un hende su tristeza no tabata di curason. Pesey Jehova a bisa su pueblo pa ‘scheur nan curason y no nan pañanan, y bolbe cerca dje.’—Joel 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ par. 14 (Luc. 10:25-37) I un hòmber vèrsá den Lei a lanta para pa pon’é na prueba i a puntr’é: “Maestro, kiko mi mester hasi pa haña bida eterno?” 26 Hesus a puntr’é: “Kiko tin pará skirbí den Lei? Kiko bo ta komprondé?” 27 E hòmber a kontest’é: “‘Stima Yehova bo Dios ku henter bo kurason, ku henter bo alma, ku tur bo forsa i ku henter bo mente’ i ‘stima bo próhimo meskos ku bo mes.’” 28 Hesus a bis’é: “Bo a kontestá bon; ‘sigui hasi esaki i lo bo haña bida.’” 29 Pero komo ku e hòmber kier a proba ku e tabata hustu, el a puntra Hesus: “Ma ken realmente ta mi próhimo?” 30 Hesus a kontest’é: “Un hòmber tabata baha di Herúsalèm bai Yériko, i el a kai den man di ladron; nan a kita tur kos for di dje, gòlpi’é i a bai lag’é mitar morto. 31 Awor, pa kasualidat un saserdote tabata baha riba e kaminda ei, ma ora el a mira e hòmber, el a krusa kaminda i a pasa bai lag’é. 32 Asina tambe tabatin un levita, kende, ora el a yega na e lugá ei i a mira e hòmber, el a krusa kaminda i pasa bai lag’é. 33 Ma un samaritano ku tabata pasa riba e kaminda ei a topa e hòmber bentá abou. Ora el a mir’é, el a haña hopi duele di dje. 34 Di manera ku el a bai serka dje, basha zeta i biña riba su heridanan i mara nan. Despues el a pon’é riba su bestia di karga, hib’é na un posada i kuid’é. 35 E siguiente dia, el a saka dos denario duna doño di e posada i a bis’é: ‘Kuid’é, i tur loke bo gasta mas ku esaki, lo mi paga bo ora mi bini bèk.’ 36 Awor, kua di nan tres bo ta kere a hasi su mes próhimo di e hòmber ku a kai den man di ladron?” 37 El a kontest’é: “Esun ku a trat’é ku miserikòrdia.” Anto Hesus a bis’é: “Bai, i abo hasi meskos.”


c: text/html

text:
Archivo di April, 2012
Zayn is in the house tonight, His 5th b-day we’re gonna celebrate.
Awe E Futuro International Male Model Zayn Beatle Nadall ta di fiesta. E ta hanja palabra di pabien di su mama Zuyen, tata Beatle, tanta nan Zylena, Zulaima, Zarina, Angelle y omo Reshid. Welanan Ingrid y Vivian y welonan opa Beatle y Spencer na hulanda.
Tambe e ta hanja felicitacion di su primo y prima nan Zyron, Zu-Jean, Zu-Kain, Marcus y Zydion. Demas famia Todd, Nadall, Henriquez. Tur ta manda bisa Zayn cu awe nos ta bin allout pa celebra cune cu su fiesta di Party Rock Star.
ORANJESTAD(AAN):Cada aña rond di e celebracion di Dia di La Reina nos ta para keto un rato y refleha riba esnan cu a yuda contribui na nos comunidad. Algun ta wordo honra pa nan esfuerzonan cu un condecoracion real. Diabierna 27 di April un total di 22 Arubiano a wordo honra pasobra nan a destaca den nan labor comunitario. E ceremonia aki a tuma luga, na Windows on Aruba, den presencia den mayoría di miembronan di Conseho di Minister di Gabinete Mike Eman. Gobernador Fredis Refunjol a entrega e prome set di condecoracion di Ridder in de Orde van Oranje-Nassau na: E.M. Cilié, J.E. Cornelio, E.A. Escalona, H. Janssen, S.N. Kuiperi, J.L. Pereira, J.E. Wolter.
ORANJESTAD(AAN):Den un accion relampago polis mester a haci uso di e cachonan special pa asina pone ordo den KIA. Tres atracador peligroso di ningun forma kier a duna e coperacion necesario. Fiscal, minister di husticia y mando policial a wordo poni na altura di e situacion cu a presenta den KIA. Tur cos a cuminsa den oranan di atardi na momento cu a drenta informacion cu tin preso arma den nan cel na KIA. Mesora top di KIA a notifica polis pa pidi sosten pa yuda. Mirando cu ta trata di presonan peligroso y arma tabata importante pa atende e situacion cu hopi cautela. Polisnan a presenta cu nan cachonan na KIA. A yega na e cel di e presonan y pidi na varios ocasion coperacion pa nan bandona nan cel. Nan no kier a copera.
ORANJESTAD(AAN):Un proyecto importante di renobacion na San Nicolas a cuminsa. Ta trata di Watertoren cu a confronta diferente problema prome cu e trabounan di renobacion por a start. Gabinete Mike Eman a inclui diferente edificio importante, manera e watertorennan morocho, esun di Playa y San Nicolas. Di Playa a keda finalisa te cu el a wordo poni den uso caba.
ORANJESTAD(AAN):Tabata den careda di 6:10 di atardi ora varios bario den Playa for di Centro di Ciudad, Madiki, Sta Helena, Ponton, Tanki Flip a keda sin coriente. Na algun bario a sinti coriente dip un rato. Renaissance Marketplace, Convention Center, Mall a keda sin coriente. Tabata algun rato despues cu Minister Visser a habri e Expo Beauty ora coriente a bay por completo lagando publico den scuridad. Seaport Casino a saca tur esnan cu a bin purba nan suerte pafor mescos tabata e scenario den The Cinemas cu a cera su porta te ora cu coriente bin bek.
Durante Aruba International Film Festival…
ORANJESTAD (AAN): Diahuebs atardi na Cas di Cultura a tuma un lugar un conferencia di prensa pa anuncia esnan cu lo ta presente pa e Concert Series di Aruba International Film Festival 2012. Minister Otmar Oduber, kende for di inicio a mustra su sosten pa e festival internacional aki tabata presente pa hunto cu Jonathan Vieira haci e anuncio oficial di presencia di cantantenan renombra.
Asina a informa cu Marc Anthony y Juanes ta confirma pa duna nan presentacion den luna di juni na Aruba.
Un famia mas feliz cu su premio miyonario
ORANJESTAD (AAN): Diamars cu a pasa a tuma luga e sorteo di Mini Mega di Lotto pa Deporte, den cual e premio tabata Afl. 1.600.000,00. E numbernan Ganado tabata 22 – 12 – 29 – 30 y Mega Ball: 08. E Ganado a resulta Sr. Mario Werleman kende a cumpra su Mini Mega na Kinesia na Noord. El a cumpra cuatro combinacion di number y a conta cu e numbernan ta fecha di nacemento di su nietonan y yiunan. Cu masha alegria famia Werleman a acepta e check grandi aki for di man di Sr. Ronald van de Berg di Fundacion Lotto pa Deporte. Durante su discurso, e director di Fundacion Lotto pa Deporte a felicita e ganado cu su premio miyonario.
ORANJESTAD(AAN):Wayanan di voltahe halto tabata colga riba caminda di Kudawecha diabierna algo prome cu bahada di solo ora un auto a ranca un palo di luz por completo. Chauffeur masculino di un Nissan Sentra a perde control baha caminda y destrui un palo di luz y bolter banda di veld di Kudawecha. E situacion peligroso a pone Polis cera e caminda mesora pa evita mirones perde nan bida inecesariamente. E chauffeur a resulta levemente herida cu un corta na su pia. Personal di Ambulance a trata e herido na e sitio mes.
ORANJESTAD(AAN): Gabinete Mike Eman ta mustrando di ta e prome gabinete cu exitosamente ta manehando nos pais basa riba un vision di termino largo. Prueba di esaki ta e esfuersonan nunca antes bisto pa drecha schoolnan, casnan pa nos grandinan, careteranan y edificionan di balor cultural, historico y monumental.
Tur esaki pa eleva nos pais na un nivel di “5 strea”, manera por tende tanto Minister President Eman y Minister di Infrastructura enfatisa cada biaha. E idea tras di esaki ta uno di termino largo.
Mas di 400 “arubiano nobo” a haya carta di restitucion di deposito for di DIMAS na momento di aplica pa e paspoort hulandes na CENSO
ORANJESTAD (AAN): Den luna di december di 2010 un grupo grandi di residente di Aruba cu ta procedente di diferente pais rond mundo a haci uzo di nan derecho pa aplica pa bini na remarca pa e nacionalidad Hulandes. E aumento repentino den e cantidad di aplicante cu a surgi tabata debi cu e ley, na nivel di Reino cu ta regarda e otorgacion di e nacionalidad Hulandes, a conoce cambionan entrante januari 2011. E solicitante pa e nacionalidad Hulandes mester pasa e examen den dos idioma awo, Papiamento y Hulandes.
ORANJESTAD (AAN): Na Sint Maarten riba Diaranzon den dia cla, a tuma asalto na Hollywood Casino! Esaki a socede den oranan di atardi. E individuo a bula over di e toonbank y a tira man riba basta suma di placa. Segun informe e bandido a baha bay cu mas o menos riba 10 mil Dollar. Despues e bandido a baha bay den un KIA Picanto aparentemente e vehiculo ta sin number riba dje. Autoridad a logra localiza e vehiculo bandona den vecindario di e bar restaurant “Cappuccino”. Fuente yega a na e lugar a notifica polis, cu cercania di e vehiculo nan ta haya holo fuerte di gasolin. Ora cu a averigua un que otro a resulta cu den e vehiculo a worde descubri tambe jerry-can. E caso ta bao di investigacion y a compila informacion pa logra pone man riba e sospechoso.
Minister Mike de Meza
ORANJESTAD(AAN): Si PetroChina yega na un acuerdo riba compra di Refineria di Valero na San Nicolas, esaki ta nifica cu nan presencia na Aruba ta pa un periodo largo. Esaki ta loke por a sinti for di e grupo durante e diferente combersacion cu a sostene cu nan. Minister di Finanza, Energia y Utilidad Mike de Meza ayera mainta, na final di reunion cu e delegacion di PetroChina, a bisa cu tabata un orguyo pa su persona participa den e reunion di ayera riba un tema asina importante pa Aruba, bou guia di lider Mike Eman. E reunion cu e corporacion di azeta mas grandi na mundo, na opinion di e mandatario, tabata uno sumamente positivo. PetroChina, el a splica, ta un compania masha grandi mes cu ta procesa mas cu 3 miyon bari pa dia, sobrepasando Shell y Exxon. Un compania serio cu tin 13 aña di existencia.
ORANJESTAD (AAN): Puntra cualkier Taxista of Tour Guide di Busnan, cuanto potret un turista ta saca di Cabrito y Buriconan cu ta cana den Parke Nacional Arikok. Trahadornan di Parke Nacional Arikok ta tur disgusta con Parke ta worde maneha, segun a ser revela na prensa. Nan ta bisa cu nan no ta di acuerdo cone asunto di “Cabritonan” ta worde atendi. Segun e Trahadornan, nan ta mira cu e Director di Edad ta un par di luna so mas e tin pa ocupa e puesto ey, y ora cu e bay… e problema ta keda! “Nos cu ta traha den Parke, ta worde mal mira!” Esey ta loke nan ta bisa. Nan ta haya cu mihor e Director bay sigui planta mata den su hardin.

robotstxt: allowed

filter: keep


text:
Parlamentario di MEP ta splica ariba algun experiencia amargo di cuidadanonan ariba Smart Card di Arubus.
Related posts
3 Comments
-
MARIA
Mi yiu homber tambe a experiencia differente biaha cu un dia e smart card ta traha y algun dia no, dus eno ta reconoce cu tin placa riba e carchi mientras cu si e tin. Pa su manjan eta bolbe reconoce. Nan a core introduci algo cu ta sali e studiante nan di malo paso si eno reconoce su smart card e mucha mester paga pa e trip riba bus.
-
Pablo Escobar
TA KEN A PONE E HOMBER SUSHI EJ TRAHA COMO DIRECTOR DI ARUBUS? SEMPER E SINBERGUENZA EJ A TRAHA NA AIRPORT, DOOR CU TA MENTE SUSHI, I LIGA NA AVP A HAJA E TRABOW COMO DIRECTOR, BO WAK BON SU BACKGROUND TA NA WERKI. TA MI HENDE NAN 2X
-
Djojolandia
E 8 florin ta net nada ora bo ta waak cu tur e muchanan ta cana cu cellular y ta recarga a lo loco y pa colmo cumpra tur dia pastechi, soft drinks y otro snacks. Djis sinta hunto cu boso yiu(nan) na cas y pone educacion y transporte FULL ARIBA boso lista di PRIORIDADES. Na Aruba style di ‘SHOW OFF” tin prioridad riba cosnan realmente urgente e importante, Bin bij y pone boso prioridades den bida straight pa caba!
-


text:
Parlamentario sr. Guillfred Besaril,
Durante un entrevista Parlamentario sr. Guillfred Besaril a duna su reacciona riba un articulo di e mandatario di Husticia di siman pasa. Parlamentario Besaril a declara lo siguiente:
“Ta asina cu den nomber di nos Fraccion mi a trece un mocion pa dilanti, pa tanto Minister di Finanzas como esun di Husticia hasi todo lo posibel pa bin cu un klas di aspirante pa Polis Nivel 4 pa aña 2014. Mi a tuma nota di un articulo caminda Minister di Husticia a expresa di ta lamenta cu mi ta trece informacion incorecto tocante e situacion den Cuerpo Policial. Mi a ripara cu tin cierto elementonan den e articulo cu ta cuadra cu e realidad, pero na e mes momento mi por constata cu e mandatario a confundi of tin un concepto erroneo di e informacion cu mi a trece dilanti durante mi prome disertacion.
“Durante mi di dos disertacion mi a enfatisa cu NIUN rato so mi accento tabata riba e trabow desplega door di e departamentonan di Recherche den KPA. Tampoco mi NO a elabora riba e stagiares cu mester pasa nan pasantia den e departamentonan di recherche pa asina nan por termina nan estudio MBO. Loke SI mi a elabora riba dje ta, cu nos ta tratando di un organisacion cu a pasando den un cambio na 2011 y abase di e cambionan aki, e tin su necesidadnan urgente.
Mi a duna un ehempel cu si den pasado Cuerpo Policial tabata tin un formatie di 400 agente pa funciona optimal, awendia e formacion a aumenta cu por lo menos 600 agente.Pa por a yena e funcionnan nobo cu a bini na 2011, a saca un gran cantidad di hende for di diferente departamento existente, especialmente di polis uniforma. Claramente mi enfoce tabata riba surveillance di polis. Motibo ta, cu esnan cu ta den uniform ta Pueblo su prome liña di defensa contra criminalidad.
Mi a hasta elabora ampliamente riba e fenomeno “Cheap Labor” cual ta ser stimula indirectamente por medio di e Presupuesto 2014. For di 2009 Management di Cuerpo Policial ta bon na altura cu entre 2010 y 2016 lo tin un cantidad preocupante di polisnan den rangonan halto cu lo bai cu pension. Esnan cu ta keda den e organisacion ta tumando e tareanan over, pero si sigui corta den presupuesto di Polis bou di e pretexto di “NATUURLIJKE AFVLOEI”, e ta logico cu e prome aspecto cu nos mag asumi ta, cu lo yega un punto caminda esnan den e organisacion tey pa sigui tene trabownan ta lora, pero promocion y compensacion pa nan labor? NADA!
Mester menciona cu ta trata di funcionan den diferente rango den Cuerpo Policial. Constantemente mester tin un flow di agentenan nobo pa keda yena un ke otro funcion operacional. Di e manera aki esnan di un rango mas abou cu tey caba den Polis, lo por bini na remarca pa bai un otro departamento y haña promocion cu nan merece. E ta ciclo continuo. Pa es motibo aki, na momento cu bo dicidi pa corta den dicho ciclo, y no bini cu colleganan nobo pa cuminsa cu un klas di aspirante di polis, a lo largo bo ta perhudica e bon funcionamento di e organisacion. Ta Pueblo ta sinti e dolor di e mal decision aki.
Aparentemente e Minister di Husticia no a tene cuanta cu e exodus di 2010-2016 den su analisis. Tampoco e hecho cu e formatieplaatsen a aumenta. Awendia ta hopi keho tin den Pueblo pa e falta cu tin di patruyanan riba caya. No ta tur loke bo ta sinta pensa den teoria, ta funciona den practica y esei ta unico cos cu mi a refuta y para duro su tras den Parlamento. E mocion cu nos fraccion a presenta, tabata na bienestar di e ciclo cu mi a menciona. Contrario na e pensamento di e fraccion di AVP den Parlamento, no tabatin ningun triki politico tras di mocion, mucho menos e tabata traha pa gana punto of simpatia den Pueblo. Simplemente mi a mustra riba e actualidad y cu e hecho cu criminalidad a cambia fuertemente di caracter. Awendia Pueblo ta wordo confronta cu tanto na atraco arma den 1 solo siman, un aumento den robo y kiebronan den cas. Mi a menciona cu e comunidad y comercio ta sinti su mes insigur pa motibo di e casonan aki y cu esaki ta e realidad cu nos ta bibando aden.
Loke tambe nos a trece pa dilanti ta e aspecto di e reduccion di overtime y su posibel consecuencianan pa cu e funcionamento di KPA. Door di falta di personal, no lo tin suficiente agente pa e organisacion funciona optimal. Door di e mesun tekort aki, den caso di overtime y cu no ta wordo paga, e agentenan lo no por hasi uso di nan ora como “Timeback”. Por ultimo nos a elabora riba e hecho cu ta tur esaki ta hasi e tarea di e diferente planners den KPA sumamente dificil. Hasta pa hinca werkroosters diario ta bira mas complica. E palabra “Tekort” semper a hunga un rol fastioso den Cuerpo Policial y e ta algo cu mester sigui presta atencion na dje.
Pa nos fraccion Husticia ta di sumo importancia. No tin placa na mundo pa garantisa e Trankilidad y Siguridad di un Pueblo! Esaki tabata e esencencia di nos mocion y mi desertacionan. Lamentablemente ni pa e Minister di Husticia mucho menos e Gabinete di Mike Eman, esaki tabata mes importante. Na final esun cu a sali grandemente perhudica ta Pueblo di Aruba …. …. Y AINDA FALTA!
\